InTownPost-Ο σολίστας και συνθέτης Μιχάλης Παούρης συζητάει με τον Γιώργο Noir Παπαϊωσήφ\nTο διάβασαν 1580 άτομα (1580 Views)\n«…Όταν το μπουζούκι είναι εθνικό όργανο, τότε και τα παγκόσμια βραβεία μου είναι εθνικά. Υπάρχουν φωτεινοί άνθρωποι σε αυτή την φωτεινή χώρα και εκτός αθλητισμού. Εύχομαι κάποτε να δουν κι εμάς. Θα χαρούν το ίδιο»\nΤα τελευταία χρόνια παρακολουθώ προσεκτικά την αξιοθαύμαστη καλλιτεχνική πορεία ενός Έλληνα «μύστη» των χορδών, που η παρουσία του σε απίστευτα δύσκολες σκηνές του εξωτερικού σαρώνει αβλεπί θριάμβους, επαίνους και τα πρώτα βραβεία. Αναφέρομαι, φυσικά στον Μιχάλη Παούρη, που τα δάχτυλα του στα τάστα τού μπουζουκιού διαθέτουν την σιγουριά, την δύναμη και την ταχύτητα του ανέμου. Η δε γραφή του στο πεντάγραμμο μεγαλειώδης, πέρα κάθε γνώριμου στοιχείου από την λαλιά του μπουζουκιού.\nΗ σκέψη μου να βρεθούμε και να συζητήσουμε για τον ίδιο και την μουσική κυοφορούσε δυο χρόνια στο κεφάλι μου. Βρισκόμουν σε μια αμήχανη αναμονή, θεωρώντας, πως ο συγκεκριμένος άνθρωπος, που δεν προβάλλεται από την ίδια την χώρα του όπως αξίζει, θα εγκαταλείψει τις προσπάθειες και, εύλογα, θα παραιτηθεί από τον αγώνα της καταξίωσης στην πατρίδα του. Διαψεύστηκα πανηγυρικά, γιατί ο διεθνής, μουσικός χώρος, ήδη, τον έχει κατατάξει ψηλά και η απόφαση για να συζητήσουμε πάρθηκε, τελικά, όταν παρουσιάσαμε την τελευταία, καταπληκτική εργασία του «Birdland: Concerto for Solo Bouzouki and Small Bouzouki Ensemble» (διαβάστε εδώ) , όπου μείναμε με το στόμα ανοιχτό να χάσκει από δέος.\nΠαιδιόθεν τον αποκαλούσαν «παιδί θαύμα», καθώς από την ηλικία των επτά ετών, πιάνοντας στα χέρια του το εθνικό μας, λαϊκό όργανο, εκτός του ότι κυριολεκτικώς «αναστέναξε» φιλοξενώντας στις χορδές του έναν πραγματικό βιρτουόζο, ο Μιχάλης Παούρης με την απαράμιλλη δεξιοτεχνία του σήκωσε σταθερά στα χέρια του την Ελλάδα, ως ένας ακόμα εκπρόσωπος της σύγχρονης ελληνικής μουσικής. Καταχειροκροτούμενος, βέβαια, παίζοντας δικές του συνθέσεις σόλο από κλασική, τζαζ έως έργα γνωστών Ελλήνων και ξένων συνθετών ή με την συντροφιά σπουδαίων μουσικών της παγκόσμιας σκηνής στις κατάμεστες αίθουσες της Ελλάδος και του εξωτερικού.\nΟ Μιχάλης Παούρης γεννημένος στον Ταύρο Αττικής, αβίαστα λες ότι γεννήθηκε για την μουσική και μόνο για την μουσική. Κατάφερε να απελευθερώσει από το μπουζούκι ένα άγνωστο, κρυμμένο πνεύμα, πέρα από τον λαϊκόμορφο ρυθμό τού «ντέλι ντέλι» και μέσα από την προσωπική του, εσωτερική μαγεία και την πολύ εργασία οδήγησε τον ήχο τού οργάνου σε άλλες δημιουργικές διστάσεις και μουσικά βασίλεια γεμάτα έμπνευση και πρωτοτυπία, καθιερώνοντας τον διεθνώς όχι ως έναν καλό μουσικό που χειρίζεται περίτεχνα το μπουζούκι, αλλά ως έναν άριστο Έλληνα συνθέτη και σολίστα, έναν βιρτουόζο, ένα φαινόμενο.\nΌσοι έχουν ακούσει τον Μιχάλη Παούρη να παίζει, ακόμα δυσκολεύονται να προσδώσουν μονολεκτικώς τον κατάλληλο χαρακτηρισμό στον Έλληνα σολίστα, που σε καθηλώνει. Προσωπικά θα κρατήσω αυτό το «παιδί θαύμα» και θα αποσπάσω το «παιδί», διότι σήμερα είναι ενήλικας με οικογένεια, διατηρώντας ακέραια και ατόφια το «Θαύμα»!\nΕάν πριν εξήντα χρόνια ο Μανώλης Χιώτης έβαλε το μπουζούκι στα σαλόνια, τώρα ο Μιχάλης Παούρης το πέρασε θριαμβευτικά στις παγκόσμιες συναυλιακές αίθουσες. Απολαύστε την συζήτηση μας.\nΟ σολίστας και συνθέτης Μιχάλης Παούρης\nΕκείνη την συγκεκριμένη στιγμή, όταν οι γονείς σας άκουσαν από τον πεντάχρονο γιό τους, ότι θέλει δώρο ένα μπουζούκι, αλήθεια, πως αντέδρασαν; Πως προέκυψε ένα νήπιο αντί για παιχνίδια να επιθυμεί επιμόνως το μουσικό όργανο με την «μεγάλη κοιλιά»;\nΗ αλήθεια είναι, πως στην αρχή γέλασαν. Δεν πίστευαν ότι το εννοούσα και το ζητούσα σοβαρά. Γι' αυτό και μου το αγόρασαν μετά από επιμονή, όταν έγινα 7 ετών. Υπάρχει μεταξύ μας ένα αστείο που τους λέω: «Αν μου το είχατε πάρει στα 5 σήμερα θα είχα άλλους 2 δίσκους!» και φυσικά γελάμε πολύ. Θυμάμαι να αφήνω τα παιχνίδια με τους φίλους μου και να παίζω μπουζούκι. Τι να σας πω, γεννήθηκα για αυτό. Είναι μια αποστολή. Έτσι δείχνει η όλη πορεία. Κάποια πράγματα δεν μπορείς να τα αναλύσεις, γιατί έρχονται από αλλού.\nΟι χαρακτηρισμοί, όπως: «παιδί θαύμα», «το φαινόμενο», «ο μικρός Μανώλης Χιώτης», «ο Μότσαρτ του μπουζουκιού», που λαμβάνατε σε μικρότερες ηλικίες, τόνωναν την προσπάθεια σας, δίνοντας δύναμη για το καλύτερο στην μουσική πορεία σας ή κατέληγαν ως βάρος με ακανόνιστη διαχείριση στο παιδικό σας «εγώ»; Ποιά ήταν τα προσωπικά σας κρατήματα, υπήρχε στήριξη για να μην πάρουν τα «μυαλά σας αέρα», όπως λένε ή το πηδάλιο της αυτοσυγκράτησης ήταν αποκλειστικά στα χέρια σας;\nΘα σας πω τι βλέπω σήμερα κάνοντας μια γρήγορη ανάκληση των τότε χρόνων. Τότε, όταν μου τα έλεγαν δε στεκόμουν σε αυτά, γιατί δε στέκονταν ούτε οι γονείς μου. Οι γονείς μου ήταν τρομερά υποστηρικτικοί και πάντα δίπλα μου. Όμως ποτέ δεν αναπαρήγαγαν αυτές τις λέξεις. Ούτε όμως με έριχναν ψυχολογικά για να έρθει κάποιου είδους ισορροπία. Το λέω έτσι γιατί έχω δει ως δάσκαλος να συμβαίνει αρκετά από τους γονείς στα παιδιά. Οι δικοί μου γονείς ανήκουν στην απόλυτη έννοια στήριξης των παιδιών τους. Ανήκουν σε αυτή την ομάδα γονέων.\nΠροχωρώντας την απάντηση μου στο ερώτημά σας, θα σας πω, ότι σήμερα που εξακολουθώ να ακούω αυτούς τους χαρακτηρισμούς και ακόμη πιο βαρύγδουπους, νιώθω γεμάτος και με μεγάλη ψυχική πληρότητα. Ξέρετε, λόγω της Πίστης μου, που έχω δηλώσει αρκετές φορές, δεν μπορώ να δεχτώ αυτά τα κλισέ του τύπου «Δεν ξαναβγαίνει Μπαχ ή Μότσαρτ!», «Δεν ξαναβγαίνει Χιώτης!». Δεν θα σταθώ ποτέ δίπλα σε αυτές τις φράσεις διότι προσβάλλει τα Πιστεύω μου σε βαθμό μεγάλο.\nΤο λέω έτσι, διότι η δική μου οπτική είναι διαμορφωμένη μέσω της Πίστεως και αυτές οι φράσεις παρουσιάζουν τον Θεό ως κάτι που ήρθε, πέταξε 100 σημαντικούς ανθρώπους στη Γη και έφυγε. Ο Θεός είναι παρών, πάντα θα μπορεί και πάντα θα δίνει στον κόσμο απαραίτητες προσωπικότητες που θα πάνε μπροστά κάποιον τομέα. Ο Θεός, δεν έχει όρια. Δεν επιλέγει να σταματήσει τη ροή των ανθρώπων που έρχονται στη Γη για να δοξάσουν το όνομά Του. Αυτή είναι μια ανάγκη του ανθρώπου να θέλει να βάλει μια θεώρηση στη ζωή του έτσι ώστε να νιώθει ασφαλής σε σχέση με αυτά που δεν έκανε εκείνος αλλά κατάφερε να τα κάνει κάποιος άλλος που βρίσκεται δίπλα του. Οπότε ναι μεν δέχομαι τους χαρακτηρισμούς όλους και είμαι ευγνώμων, αλλά και σήμερα δεν στέκομαι εκεί επειδή για μένα δεν υπάρχει τίποτα πιο ψηλά από τον Θεό. Γράφω πάντα με τη σκέψη μου μόνο σε Εκείνον. Πάντα οι προσευχές μου θα κλείνουν «…στο το όνομα του Ιησού Χριστού. Αμήν!»\nΠαίδας πια, προς τα χρόνια της εφηβείας, σε ηλικία μόλις 15 χρόνων, ορμήσατε στο νυχτοκάματο των λαϊκών κέντρων και στον «πυρετό» της μεγάλης πίστας, δίπλα σε μεγάλα ονόματα. Την εμπειρία αυτών των χρόνων στην τρυφερή ηλικία του παιχνιδιού και της ξεγνοιασιάς, πως την αξιοποιήσατε στην συνέχεια;\nΑπέκτησα πολλές εμπειρίες. Καλές και πολλές κακές. Ανδρώθηκα από αυτό. Είδα τον κόσμο γρήγορα. Ήταν επιλογή μου να βρεθώ εκεί και ξεκίνησα 10 χρονών. Η αλήθεια είναι όμως ότι δεν κατάφερα μέχρι και σήμερα να διδαχθώ από αυτές τις εμπειρίες. Ναι, έφτασα στο σημείο να διαβάζω τον άλλον με τη μία όμως πάντα με οδηγούσε η σκέψη, ότι αυτός δε θα είναι σαν τους άλλους και πάντα έπεφτα έξω. Πάντα βοηθάω και πάντα στο τέλος έρχεται το χαστούκι. Ζω και έχω ζήσει πάρα πολλά πράγματα που θα μπορούσαν να με είχαν κάνει να σταματήσω. Όμως κι εκεί αν δεν ήταν ο Θεός η οπτική μου δε θα τα είχα καταφέρει. Στο τέλος πάντα έλεγα «Ο Θεός βλέπει. Οπότε προσπάθησε να προχωρήσεις! Σήκω και περπάτα!» κι έτσι γίνεται μέχρι και σήμερα.\nΗ απόφαση να εγκαταλείψετε το πάλκο και να επιλέξετε έναν διαφορετικό δρόμο, αυτόν του σολίστα, στα μονοπάτια της τζαζ και της κλασσικής μουσικής, φυσικά μη παραμελώντας τις καταβολές του μπουζουκιού, που είναι η απόλυτη λαϊκή, μουσική «φωνή», πως τελικά παρουσιάστηκε στην διαδρομή σας και γιατί; Η σύγχρονη Ελλάδα ως η χώρα του εύπεπτου και του εφήμερου, αγκάλιασε καλλιτεχνικά την συγκεκριμένη αλλαγή σας; Ποιες οριοθετημένες μουσικές σταθερές προσπαθείτε να αλλάξετε με αυτήν την επιλογή σας, έχοντας ως όχημα το μπουζούκι;\nΘυμάμαι ότι τα ακούσματα ήταν η αφορμή. Άκουγα τον Χιώτη που έδωσε κάτι καινούργιο και από την άλλη μεριά έβλεπα τα χέρια μου, όταν ήμουν μικρός, ότι μπορούσαν να παίξουν κι άλλα πράγματα. Το ζητούσε ο εσωτερικός μου κόσμος. Ήμουν πολύ ανήσυχος. Ήθελα να μπει η Γνώση σε αυτό το όργανο. Όταν λέω «Γνώση» εννοώ την πραγματική γνώση. Να μιλάει ο μπουζουξής την ίδια γλώσσα με όλους. Ήταν πολύ πολύ πίσω τότε οι παίχτες. Όχι ότι σήμερα έχουν γίνει άλματα, αλλά βλέπω μια μικρή αλλαγή.\nΘυμάμαι όταν ήμουν 15 χρονών σε ένα πασίγνωστο νυχτερινό μαγαζί όπου έπαιζα κι εγώ στο σχήμα, έρχεται ο μαέστρος και μοιράζει σε όλους παρτιτούρες και σε εμάς (τους μπουζουξήδες) μας έδωσε CD. Έβαλα τα γέλια. Τον ρώτησα: «γιατί σε εμάς CD;» και μετά έβαλε κι εκείνος τα γέλια και μου είπε «μα εσείς δεν ξέρετε να διαβάζετε…» και τότε ήρθε η τεράστια αλλαγή. Άλλαξαν μέσα μου όλα. Έδωσα ότι είχα και δεν είχα στο να φτάσει στο σημείο να μπορώ να κάνω τα πάντα στη μουσική. Κι έτσι έγινε. Η φιλοσοφία μου λοιπόν είναι «Μουσικός, με όχημα το Μπουζούκι ή οποιοδήποτε άλλο όργανο.» Αλλά πρώτα Μουσικός.\nΌταν άρχισα τη σόλο καριέρα μου 20 χρονών με την πρόταση του μπουζουκιού στην Τζαζ, το κοινό μου ήταν οι γονείς μου. Μετά από 13 χρόνια το κοινό μου είναι 200.000 το λιγότερο αλλά εκτός χώρας. Με θαυμάζουν σε κάθε γωνιά του πλανήτη. Στην Ελλάδα όμως δε συμβαίνει αυτό διότι για να συμβεί πρέπει ο κόσμος να με δει πρώτα. Να με μάθει. Αλλά δεν υπάρχει βήμα για μένα. Έχω δεκάδες παγκόσμια πρώτα βραβεία και εδώ δεν τους λέει τίποτα αυτό. Δε μιλάω φυσικά για τον κόσμο αλλά για το σύστημά μας. Ξεκίνησα με πρόταση από το 0 και έφτασα εδώ μόνος μου χωρίς προσπάθειες αποπροσανατολισμού του κόσμου.\nΔεν παρουσιάστηκα σαν κάποιος άλλος και μετά, αφού τους απέκτησα, τους παρουσιάστηκα σαν κάτι εντελώς διαφορετικό. Είμαι τίμιος απέναντι σε όλους που στέκονται δίπλα μου και τους ευχαριστώ διότι χωρίς εκείνους είμαστε μόνο αξίες. Με εκείνους μαζί γινόμαστε κάτι με ουσιαστική ύπαρξη. Θέλω να πω με αυτό ότι το ελληνικό κοινό σήμερα και για εμένα υπάρχει σε μεγαλύτερο ποσοστό από τότε. Δεν είναι όμως αρκετό το ποσοστό σε σχέση με τα επιτεύγματά μου που με τόσο κόπο κατάφερα να έχω. Όταν το μπουζούκι είναι εθνικό όργανο, τότε και τα παγκόσμια βραβεία μου είναι εθνικά. Υπάρχουν φωτεινοί άνθρωποι σε αυτή την φωτεινή χώρα και εκτός αθλητισμού. Εύχομαι κάποτε να δουν κι εμάς. Θα χαρούν το ίδιο.\n«…όταν με κάλεσε ο Διονύσης Σαββόπουλος στο σπίτι του για να με γνωρίσει μου λέει: «Μιχάλη μου όλοι βλέπουν και θαυμάζουν μόνο τον βιρτουόζο αλλά εγώ θαυμάζω την ολότητά σου»»\nΠρόσφατα, στον μεγαλύτερο, παγκόσμιο διαγωνισμό κλασικής μουσικής του πανεπιστημίου Μότσαρτ του Σάλτσμπουργκ και στην «αυστηρή» αίθουσα Wiener Saal, κατακτήσατε το πρώτο βραβείο, παίζοντας, όπως λένε, Μότσαρτ στο μπουζούκι. Ο διεθνούς φήμης και καταξιωμένος σολίστας κιθάρας, ο γνωστός Al Di Meola, που συνεργαστήκατε αρκετές φορές μαζί του, σας αποκάλεσε: «το πιο γρήγορο μπουζούκι του κόσμου». Η πραγματικά μεγαλειώδης αναγνώριση σας σήμερα στους μουσικόφιλους του πλανήτη, ως σπουδαίου σολίστα, να σκεφτώ, ότι την οφείλετε στην αποδοχή του κοινού της αλλοδαπής, που μιλούν για εσάς με τα καλύτερα λόγια;\nΕδώ θα ήθελα να σταθώ στο ότι δεν έπαιξα Μότσαρτ αλλά δικά μου κλασσικά έργα τη στιγμή που όλοι έπαιξαν έργα των Μότσαρτ, Μπετόβεν, Βιβάλντι. Θυμάμαι χαρακτηριστικά ότι όταν κατέβηκα από τη σκηνή εκείνη τη μέρα το κοινό με ρωτούσε πως λέγεται αυτό το όργανο και ποιος είναι ο συνθέτης των έργων που έπαιξα. Τους έλεγα, ότι «το όργανο λέγεται «Μπουζούκι και είναι από την Ελλάδα και ο συνθέτης όσων ακούσατε είμαι εγώ.»\nΣτο πρώτο σκέλος της απάντησης γελούσαν και σχολίαζαν πόσο πολύ τους άρεσε το μπουζούκι και στο δεύτερο σκέλος της απάντησης έλεγαν «No Way!» δηλαδή «Με τίποτα! Αποκλείεται!» κι εγώ γελούσα φυσικά. Εδώ θα μοιραστώ κάτι μαζί σας που δεν το έκανα μέχρι σήμερα με κανέναν και σε καμιά δημοσίευση ή συνέντευξη. Στην πίσω σειρά θέσεων μια ομάδα Κινέζων φώναξαν: «Ο Μότσαρτ γύρισε σπίτι του!» επειδή ήμασταν στο Salzburg της Αυστρίας κα εγώ τους είπα «Όχι παιδιά, είμαι ο Μιχάλης Παούρης από την Ελλάδα και ήρθα απλά να επισκεφθώ το σπίτι του.»\nΟ Al Di Meola, είναι θρύλος. Ο σύγχρονος διαμορφωτής της κιθάρας των τελευταίων χρόνων. Ευλογία και μόνο που βρέθηκα μαζί του τόσες φορές. Ένας άνθρωπος που με βοήθησε πολύ. Σήμερα είμαστε φίλοι, μα πάντα τον βλέπω με δέος και ο θαυμασμός μου στο πρόσωπό του δε θα σβήσει ποτέ. Έχει πει για μένα όλα αυτά τα πράγματα και σε κάθε καινούργια μου δουλειά είναι «εκεί» για να μου εκδηλώσει τον θαυμασμό του και τον σεβασμό του. Με αγαπάει πολύ και τα αισθήματα είναι αμοιβαία. Είναι ο πιο σημαντικός σταθμός στην καριέρα μου. Ναι έχετε δίκιο απόλυτο κι έτσι είναι. Η αναγνώρισή μου αφορά (δυστυχώς) κατά 90% το ξένο κοινό. Λέω δυστυχώς γιατί αγαπώ πολύ την πατρίδα μου και τον κόσμο της.\nΠροφανώς, υπήρξαν οι λεγόμενοι «οδηγοί» σας, οι μουσικοί πρότυπα για εσάς, που φώτισαν την διαδρομή σας στο πεντάγραμμο. Ποιοι είναι αυτοί και με ποιο τρόπο συναντηθήκατε μαζί τους, ξεκινώντας από την παιδική ηλικία έως σήμερα;\nΠρότυπο για εμένα ήταν ο Μανώλης Χιώτης.\nΜια τεράστια προσωπικότητα είναι ο Μίκης Θεοδωράκης με τον οποίο συναντήθηκα σε ηλικία 15-16 ετών. Στην παράσταση «Μια Ζωή Ελλάδα - Μίκης Θεοδωράκης» είχε έρθει και μας έκανε πρόβα. Όταν με άκουσε είπε: «Πιτσιρίκο μου θυμίζεις τον Χιώτη!», ήταν ενθουσιασμένος μαζί μου και το έδειξε αμέσως. Μετά από ακριβώς 15 χρόνια ήμουν καλεσμένος του Στέφανου Κορκολή στο Ηρώδειο και ήταν εκεί ο Μίκης. Πήγα στο σπίτι του και όταν μπήκα μέσα μου είπε πολλά πράγματα για εκείνη την πρόβα και του λέω «Μαέστρο μου πως είναι δυνατόν να θυμάστε τα πάντα από εκείνη την ημέρα;» και μου είπε «Μα δε λέω κάθε μέρα και σε όλους ότι μου θυμίζουν τον Χιώτη». Αυτή την φράση την κράτησα σαν φυλαχτό για τα επόμενα βήματά μου από τότε μέχρι και τώρα.\nΜια άλλη στιγμή ήταν όταν με κάλεσε ο Διονύσης Σαββόπουλος στο σπίτι του για να με γνωρίσει και να μου προτείνει κάτι. Όταν κάθισα κοντά του μου λέει «Μιχάλη μου όλοι βλέπουν και θαυμάζουν μόνο τον βιρτουόζο αλλά εγώ θαυμάζω την ολότητά σου». Η χαρά μου δεν περιγραφόταν διότι η στιγμή αυτή ήταν πρόσφατα μέσα σε ένα πλαίσιο μόνιμων δυσκολιών και εμποδίων.\nΤον Al Di Meola τον ανέφερα στην προηγούμενη απάντησή μου ως τον απόλυτο σταθμό της καριέρας μου.\nΟ Μιχάλης Παούρης\n«…Οι σολίστες κάνουν πρωταθλητισμό, επιλέγουν που, αν και πότε θα υπάρξουν, σχεδιάζουν τα επόμενα βήματα, ποθούν να εξελιχθούν, δεν συγχωρούν λάθη και αν κάνουν τους στιγματίζει και το πιο βασικό είναι πως «ό,τι και αν συμβεί δεν χάνουν μελέτη!». Δύσκολο και βαρύ. Απόλυτη πειθαρχία και αφοσίωση. Αυτή είναι η αλήθεια.»\nΤον Ιούλιο 2020 κυκλοφορήσατε μια ακόμα σημαντική δισκογραφική εργασία, ένα κονσέρτο Bouzouki Ensemble με τον τίτλο: «Birdland», που την παρουσιάσαμε στο InTownPost.com (διαβάστε εδώ το άρθρο), και όπως εύστοχα έγραψε ο δημοσιογράφος και μουσικός του site μας, Νάσος Καββαθάς: «Σ' ό,τι θ' ακούσετε, η δεξιοτεχνία ισοφαρίζεται από συνθετική δεινότητα. Με το «Birdland» ο Παούρης επιχειρεί άλλη μια διάσωση της χαμένης τιμής ενός instrument. Σαν κάποιο κεφάλαιο που έλειπε και τώρα ανακτήθηκε». Το ερέθισμα για την δημιουργία ενός τέτοιου ακούσματος, από που πηγάζει, κύριε Παούρη;\nΑρχικά να σας πω ότι το «Birdland» είναι η ιστορία ενός πουλιού από την στιγμή της τρυφερής του γέννησης μέχρι και τη στιγμή που μεγαλώνει και πλέον κάνει τη δική του οικογένεια. Αν δείτε και τον τίτλο κάθε μέρους εκ των 4ων συνθέσεων θα καταλάβετε απόλυτα την πορεία του ακούγοντας συγχρόνως το κονσέρτο. Δοκιμάστε το.\nΑυτό το κονσέρτο έχει μια πολύ όμορφη ιστορία διότι ήταν να γίνει κάτι εντελώς διαφορετικό. Ήταν να ηχογραφηθεί το κονσέρτο σε Ρε μινόρε για μπουζούκι και ορχήστρα εγχόρδων που όμως άκρως τελευταία στιγμή το πρότζεκτ ξαφνικά σταμάτησε. Δεν ήταν δική μου ευθύνη η υλοποίησή του αλλά άλλων ανθρώπων. Εγώ ήμουν έτοιμος. Το γιατί σταμάτησε, ακόμα δεν το γνωρίζω αλλά αυτά είναι συνηθισμένα στο χώρο μας. Έτσι λοιπόν έγραψα σε 5 μέρες αυτό το κονσέρτο. Όλοι νομίζουν ότι ήταν δουλειά χρόνων. Όμως όχι! Ήταν σε 5 μέρες. Μόνο 5 μέρες! Μάρτυρας σε όλο αυτό, εκτός από την οικογένειά μου και την γυναίκα μου, ήταν ο Boris Milan ο σπουδαίος παραγωγός ήχου που έχει 8 Latin Grammy και είναι ο άνθρωπος που δημιούργησε τον εκπληκτικό ήχο του άλμπουμ. Μέχρι εκείνη τη στιγμή δεν το είχα αποτυπώσει στο χαρτί διότι το συνέθεσα μπροστά στο μικρόφωνο εκείνη τη στιγμή. Είπα «Θεέ μου δώσε μου αυτό που έχεις για μένα να το αποτυπώσω τώρα. Ευλόγησέ με και προστάτεψέ με από κάθε άλλη δυσκολία» και έτσι γεννιέται το «Birdland».\nΗ γραφή της παρτιτούρας αυτού του τόσο δύσκολου έργου έπρεπε να παραδοθεί σε τρεις μέρες. Καταλαβαίνετε πως εκείνη τη στιγμή παρουσιάζεται μπροστά μου ένας τεράστιος άθλος. Ένας αγώνας τριών ημερών που ένιωθα ότι δεν υπήρχε περίπτωση να καταφέρω. Μέσα στην απελπισία μου, μου λέει η γυναίκα μου, η Αγγελική «Μιχάλη μόνο εσύ μπορείς! Βάλε το κεφάλι κάτω και απλά κάνε το!» κι έτσι έγινε. Σε τρεις ημέρες κοιμήθηκα 7 ώρες το πολύ.\nΈφτασα στο σημείο να βλέπω παραισθήσεις από την κόπωση και στο τέλος της Κυριακής ξημερώματα Δευτέρας παρέδωσα τελικά το έργο των 148(!) σελίδων. 148 σελίδες μιας τέτοιας μουσικής υπέρ-πληροφορίας μέσα σε τρεις ημέρες! Βλέπετε γιατί αναφέρω τον Θεό; Πόσο πιο τρανό παράδειγμα; Αν δεν είχα τη γυναίκα μου να μου δώσει δύναμη δε θα είχα την ψυχραιμία και την καθαρότητα του μυαλού που απαιτεί η εκ του μηδενός γραφή των όσων ακούς. Ναι, ξέρεις πως πάει το έργο. Όμως η αποτύπωση του είναι κάτι εντελώς διαφορετικό.\nΦημίζομαι για το πόσο γρήγορα γράφω παρτιτούρες αλλά αυτό ήταν κάτι άλλο που χωρίς τη θεϊκή παρουσία δεν γίνεται. Τώρα όσον αφορά το πού έπρεπε να παραδοθεί το έργο, δυστυχώς δεν μπορώ προς το παρόν να δώσω πληροφορίες γιατί η όλη υπόθεση και η τροπή αυτού το κονσέρτου αποτυπώνεται αυτή την περίοδο σε ένα ντοκιμαντέρ που θα είναι έτοιμο τέλος Νοεμβρίου. Το οποίο και θα λέγεται «5 & 3 ημέρες!»\nΠοια είναι η στιγμή στην μέχρι τώρα μουσική πορεία σας που σας σημάδεψε, θετικά ή αρνητικά;\nΑυτός ο άθλος του «Birdland». Ήταν η απόλυτη στιγμή γιατί είδα δυνάμεις που δεν ήξερα ότι έχω.\nΠως ερμηνεύονται για εσάς οι λέξεις: «μουσική», «μπουζούκι», «έμπνευση», «Ελλάς»;\nΌλες έχουν μέσα τη μέγιστη αγάπη. Όμως θα σας απαντήσω μονολεκτικά για κάθε λέξη που με ρωτήσατε.\nΗ μουσική, είναι η ύπαρξή μου.\nΤο μπουζούκι, είναι το μέσον έκφρασης και ο πραγματικός μου φίλος.\nΗ έμπνευση, είναι μια ατέρμονη ευλογία.\nΗ Ελλάς, είναι η πατρίδα μου, η ρίζα μου, ο τόπος μου και κληρονομιά όλου του πλανήτη.\nΔιδάσκετε μπουζούκι κύριε Παούρη. Το ενδιαφέρον των μαθητών σας σε τι επίπεδο βρίσκεται; Υπάρχει, αυτό που λένε, «καλή μαγιά» για την συνέχεια των πραγμάτων; Έχετε ξεχωρίσει νέους βιρτουόζους;\nΝαι υπάρχει καλή μαγιά και γίνονται προσπάθειες για να βγουν σολίστες και βιρτουόζοι. Αυτές οι λέξεις είναι αρκετά βαριές και απαιτούν θυσίες πολλές και προσφορά. Δεν είναι όλοι διατεθειμένοι να κάνουν αυτές τις θυσίες και το κατανοώ. Εκεί ακριβώς ξεχωρίζει ένας κάλος, πολύ καλός, πάρα πολύ καλός παίχτης από έναν σολίστα ή έναν βιρτουόζο. Θέλω να δω περισσότερο έργο και μεγαλύτερη ποσότητα παραγωγής. Όταν γίνει αυτό τότε θα αρχίσει σιγά σιγά να ανοίγει πραγματικά ο χώρος και η ευρύτητά του. Προς το παρόν έχουμε πολύ καλούς παίχτες και μουσικούς. Η κατηγορία σολίστας όμως πονάει προς το παρόν γενικά στον πλανήτη. Υπάρχει η μόδα της κατασκευής μουσικής για τις προβολές στο youtube και για το πώς θα αρέσουνε στο κοινό. Όταν φύγει αυτό τότε θα έρθει πυρήνας ουσίας.\nΓια να το κάνω λίγο πιο ξεκάθαρο και μην υπάρξουν παρεξηγήσεις, υπάρχουν παίχτες τρομεροί σε κάθε είδος. Οι σολίστες κάνουν πρωταθλητισμό, επιλέγουν που, αν και πότε θα υπάρξουν, σχεδιάζουν τα επόμενα βήματα, ποθούν να εξελιχθούν, δεν συγχωρούν λάθη και αν κάνουν τους στιγματίζει και το πιο βασικό είναι πως «ό,τι και αν συμβεί δεν χάνουν μελέτη!». Δύσκολο και βαρύ. Απόλυτη πειθαρχία και αφοσίωση. Αυτή είναι η αλήθεια.\n«…ζούμε στον «φωτεινό σκοταδισμό». Φώτα γύρω μας παντού και νομίζουμε πως τα βλέπουμε όλα. Όμως δεν βλέπουμε τίποτα. Τα φώτα έκρυψαν καλά τις σκιές. Ακόμα και τις δικές μας»\nΟι Τέχνες σε τοπικό και διεθνές επίπεδο διάγουν την πιο κρίσιμη στιγμή τους, με τους αποκλεισμούς τής δια ζώσης επικοινωνίας κοινού και καλλιτεχνών, λόγω της πανδημίας. Η διαδικτυακή συμμετοχή, προσωπικά αναφέρομαι, είναι απλά μια εικόνα, μια φωνή δίχως ψυχή, που σε κρατάει μακριά από την ουσία, την ατμόσφαιρα του καλλιτέχνη όταν αυτός βρίσκεται εκτεθειμένος στην σκηνή απέναντι από εκατοντάδες ή χιλιάδες θεατές. Τι ακριβώς διαβλέπετε εσείς, κύριε Παούρη, για το πως θα διαμορφωθεί η συνέχεια, όταν η μουσική, όπως και το θέατρο άλλωστε, αναπνέουν και υπάρχουν από την ζωντανή συναναστροφή;\nΟι τέχνες πάντα θα πονάνε. Δε θα σταματήσει ποτέ αυτό. Δυστυχώς. Απλώς τώρα πονάνε πιο πολύ. Όταν πάλι όλα θα γίνουν όπως πριν, όλοι θα επιστρέψουν στις θέσεις τους αλλά πάλι θα υπάρχουν άνθρωποι που δεν θα έχουν πάρει και πάλι καμιά θέση. Οπότε πάντα οι τέχνες και οι άνθρωποι της θα πονούν. Δε θα αλλάξει αυτό και το έχω αποδεχθεί. Μιλάω πάντα για την Ελλάδα. Πριν λίγους μήνες πήρα το 1ο παγκόσμιο βραβείο κλασσικής μουσικής και με κάλεσαν στο Albert Hall για να το παραλάβω. Όμως ήρθε ο Covid-19 και δυστυχώς αναβλήθηκε. Περιμένω τη στιγμή που θα περάσει όλο αυτό για να πάω να φέρω και αυτό βραβείο.\nΚαταξιωμένος πια, με εμφανίσεις τρανές στο εξωτερικό και την Ελλάδα, αναζητώ την άποψη σας για το ποια είναι η μορφή της σύγχρονης, λαϊκής μουσικής στην χώρα μας.\nΩς χαρακτήρας, είμαι θετικός άνθρωπος και δύσκολα θα βρω κάτι κακό σε μελωδίες. Δεν έχει τύχει να ακούσω μελωδία και να βρω κενό μέσα της διότι αγαπώ τις νότες. Τις αγαπώ βαθιά. Στο στίχο όμως ναι υπάρχουν πολλά που δεν πρέπει να προβάλλονται. Αλλά δυστυχώς, όπως έχω ξανά πει, ζούμε στον «φωτεινό σκοταδισμό». Φώτα γύρω μας παντού και νομίζουμε πως τα βλέπουμε όλα. Όμως δεν βλέπουμε τίποτα. Τα φώτα έκρυψαν καλά τις σκιές. Ακόμα και τις δικές μας. Έτσι χάθηκε το πράγμα και έχει ακόμα πολύ δρόμο.\nΤα κοντινά σας μελλοντικά σχέδια;\nΓράφω καθημερινά. Νέα έργα, νέες μουσικές, νέα βιβλία και άλλα πολλά που αφορούν τη νέα μου εταιρεία «Virtuoso by Michael Paouris».\nΜια εταιρεία που ως σκοπό έχει να μεταδώσει γνώση σε κάθε μουσικό. Ο κόσμος από τις πρώτες της μέρες την έχει αγαπήσει και είμαι βαθιά ευγνώμων.\nΕυχαριστώ τα μέγιστα κύριε Παούρη για την συνομιλία μας.\nΕγώ σας ευχαριστώ που μου δώσατε το βήμα αυτό! Σας ευχαριστώ από καρδιάς.\nΟ Μιχάλης Παούρης γεννήθηκε στον Ταύρο, σε μια περιοχή της Αθήνας στην Ελλάδα. Ξεκίνησε να παίζει Μπουζούκι σε ηλικία 8 ετών. Επαγγελματικά ξεκίνησε μόλις πήγε 10 ετών. Σε ηλικία 12 ετών τον προτείνει στον Γιώργο Κατσαρό ο δάσκαλός του Μανώλης Μιχαλάκης κι έτσι συμμετέχει σε λίγες εμφανίσεις. Λίγο μετά συμμετέχει στην ορχήστρα του Νίκου Δανίκα στην παράσταση "Κόκκινη κλωστή δεμένη" σε δύο από τους πιο γνωστούς χώρους της Αθήνας τις μουσικές σκηνές "Χαμάμ" και "Σταυρός Του Νότου". Συμμετέχει σε πανελλήνιους σχολικούς διαγωνισμούς κερδίζοντας πρώτα βραβεία ως σολίστας αλλά και ως μέρος μουσικών συνόλων. Ο ίδιος έλαβε ειδικές διακρίσεις ακόμα και όταν ο διαγωνισμός ήταν συνόλου.\nΣτα 15 τον επιλέγει ο Θανάσης Πολυκανδριώτης και τον παίρνει μαζί του για πολλές συναυλίες σε όλη την Ελλάδα και το εξωτερικό. Μια συνεργασία που κράτησε 8 χρόνια. Στα 16 συμμετέχει στην παράσταση "Μίκης Θεοδωράκης - Μία Ζωή Ελλάδα" για δύο σεζόν σε δύο από τα μεγαλύτερα θέατρα της χώρας όπως το θέατρο Παρκ και Βέμπο. Μια παράσταση με έναν τεράστιο θίασο από επαγγελματίες ηθοποιούς και τραγουδιστές όπως ο Αλέξανδρος Χατζής, η Μαρία Σουλτάτου, η Λένα Αλκαίου, η Καλλιόπη Βέττα και η Αναστασία Μουτσάτσου. Στην παράσταση αυτή όταν ο Μίκης Θεοδωράκης άκουσε τον Μιχάλη Παούρη είπε: "Πιτσιρίκο μου θυμίζεις τον Χιώτη!!" μια ιστορική φράση που έδωσε ώθηση για όλα τα επόμενα βήματα του καλλιτέχνη. Σε ηλικία 17 ετών συμμετέχει στην έναρξη των Ολυμπιακών Αγώνων της Αθήνας 2004 με το σύνολο του Θανάση Πολυκανδριώτη "Οι Επόμενοι" με κομμάτι του Σταύρου Ξαρχάκου.\nΣτα 18 εμφανίζεται για πρώτη φορά ως σολίστας στο Μέγαρο Μουσικής Αθηνών παίζοντας έργα του Μίκη Θεοδωράκη. Συγχρόνως διδάσκει έχοντας μαθητές αρχάριους αλλά επαγγελματίες με σκοπό να αναδείξει και να βοηθήσει τη σωστή μάθηση του Μπουζουκιού μέσω της έρευνας που ξεκίνησε από το 2005. Ανέπτυξε μεθόδους που έφεραν τον κάθε μαθητή πιο κοντά στους στόχους του. Εργάστηκε ως καθηγητής στη σχολή του Γιώργου Φακανά το 2010.\nΑπό το 2011 ξεκινά η καριέρα του ως βιρτουόζος σολίστ παίζοντας με την μπάντα του σε όλο τον κόσμο. Τον Ιούλιο του 2011 βρίσκεται στην ίδια σκηνή με τον διεθνούς φήμης κιθαρίστα Al Di Meola στη Γαλλία σε κοινό 20.000 ανθρώπων. Al Di Meola και Μιχάλης Παούρης βρέθηκαν ξανά στις 4 και 5 Νοεμβρίου του 2011 στο θέατρο Ακροπόλ. Την ίδια μέρα κυκλοφορεί το 1ο Jazz Άλμπουμ του με τίτλο Enarxis με τη συμμετοχή του Μανώλη Μητσιά αλλά και το βιβλίο του "Οι Σημειώσεις μου…".\nΣτις 16 Δεκεμβρίου του 2012 στο Fuzz Club στον Ταύρο έρχεται ο Al Di Meola με τον Gonzalo Rubalcaba με τη συμμετοχή του Μιχάλη Παούρη. Ο Al Di Meola χαρακτήρισε τον Μιχάλη Παούρη ως τον πιο γρήγορο παίχτη Μπουζουκιού στον πλανήτη Γη. Το 2012 βρίσκεται στη σκηνή με το διεθνούς φήμης Gypsy Jazz Trio, Rosenberg Trio στο Passport στον Πειραιά. Την ίδια μέρα κυκλοφορεί το διπλό Jazz Fusion Άλμπουμ του με τίτλο "DISHARMONY" με τις συμμετοχές του Πάνου Μουζουράκη αλλά και του θρυλικού συνθέτη και πιανίστα Μίμη Πλέσσα. Εκείνη την περίοδο σπουδαίες και ιδιαίτερες συνεργασίες ήταν με την Ελένη Δήμου και τη Fide Koksal όπου συμμετείχαν σε συναυλίες του ως special Guests. Η Ειρήνη Νικολοπούλου παρουσίασε τον Μιχάλη Παούρη ως το μέλλον της Ελλάδας στο ντοκιμαντέρ "Ελλάδα, Μια οικονομική οδύσσεια" που παρουσιάστηκε στο CNBC Αφρικής. Το 2013 κυκλοφορεί το 3ο του Άλμπουμ με τίτλο "The Guitar Project: Virtuoso".\nΤο 2014 κυκλοφορεί το 4ο Άλμπουμ του με τίτλο Σαν το Μπουζούκι μου" Το 2015 δημιουργεί το "Ρεμπέτικο Πάνθεον", ένα διαδικτυακό Άλμπουμ δωρεάν προς όλους όπου θα περιέχει κομμάτια για σόλο Μπουζούκι με λαϊκες και ρεμπέτικες ρίζες. Τα πρώτα κομμάτια ήταν "Ρεμπέτικο Πάνθεον" και "Κάτω Πάνω Πένα". Από τότε μέχρι σήμερα έχουν ανέβει πολλά κομμάτια στο προσωπικό του κανάλι στο YouTube. Το 2017 δημιουργεί την ιδέα "FREE MUSIC" και κυκλοφορεί δωρεάν τον Jazz δίσκο με κιθάρα Sharp Flowers με τις συμμετοχές των διεθνούς φήμης Gumbi Ortiz στα κρουστά και Franck Wolf στο σαξόφωνο. Σημαντική ήταν και η συμμετοχή του μουσικού Βαγγέλη Κατσαρέλη στην τρομπέτα. Μια παραγωγή του [email protected] studio και του Νίκου Κριτσέλη. Κιθάρα έπαιξε ο Νικόλας Σπάτουλας και Κοντραμπάσο ο Νίκος Τσαχτσίρης. Έτσι λοιπόν ξεκινάει να δίνει δωρεάν στο κοινό όλα τα υπόλοιπα Άλμπουμ που ήρθαν στο μέλλον.\nΌπως τον δίσκο "Κατά Τρόπον Λαϊκόν" αφιερωμένος στο Μίκη Θεοδωράκη, τον δίσκο "Ο χορός των τριών ανέμων", τον δίσκο "Ήχων Βήμα" με συμμετοχές μαθητών του, τον δίσκο "Ωδή", τον δίσκο "Blue Rose" σε παραγωγή του κορυφαίου μουσικού παραγωγού Άκη Γκολφίδη στο στούντιο Sierra, τον δίσκο "The Rage of the Nations", τον δίσκο "Τα Λαϊκά Μου", τον δίσκο "Λαϊκά Νέας Γενιάς", επίσης τα κλασσικά έργα Message for Mozart No. 1 & 2, Classical Etudes for the Bouzouki No. 1,2,3,4, κ. ά. που βραβεύτηκαν με πρώτο παγκόσμιο βραβείο στο Πανεπιστήμιο Μότσαρτ στην Αυστρία, στο Μέγαρο Μουσικής Αθηνών και στο θρυλικό Carnegie Hall. Επίσης και όλα τα υπόλοιπα 100+ κομμάτια που ανέβαιναν καθημερινά στο YouTube. Μια ιδέα που είναι ενεργή ακόμα και τώρα. Είναι δωρεάν για όλους όλα τα Pre-production των δίσκων στο προσωπικό κανάλι του Μιχάλη Παούρη στο YouTube, Michael Paouris Official.\nΤο 2018 έρχεται σε κυκλοφορία ο δίσκος του "Bandability" μια σπουδαία παραγωγή της BLB Records του Γιώργου Αβραμίδη και του Νίκου Παπαδάκη με τις συμμετοχές ξένων αλλά και Ελλήνων μουσικών όπως ο David Lynch, ο James McCoy, ο Πέτρος Κούρτης, η Ζωή Τιγανούρια, ο Θανάσης Βασιλόπουλος, ο Δημήτρης Κεραμειδάκης, ο Νίκος Παπαδάκης, ο Γιώργος Πολίτης, ο Νίκος Τσαχτσίρης, ο Μιχάλης Καταχανάς, ο Μιχάλης Πορφύρης, ο Γιάννης Ανδρακάκος, η μπάντα Προβαδούροι και ο Παναγιώτης Ζαφειρόπουλος. Το 2017 βραβεύεται για την πορεία του στη μουσική μεταξύ των Πετρολούκα Χαλκιά και Στεφάνου Κορκολή από τον Άκη Γκολφίδη.\nΤην ίδια περίοδο βραβεύεται με Ειδική Διάκριση το κομμάτι του "Django's Rainy Heart" ανάμεσα σε 16.000 συμμετοχές και 137 χώρες σε διαγωνισμό της Αμερικής. Έχει πάρει επίσης πρώτα Jazz βραβεία για τα κομμάτια του "Manos", "Yemen" και "For Piazzolla". Το 2018 παίρνει το 1ο Παγκόσμιο Βραβείο Κλασσικής Μουσικής στο Μέγαρο Μουσικής Αθηνών για τον διεθνή διαγωνισμό eMuse με την μεγαλύτερη βαθμολογία που πήρε ποτέ κάποιος σε αυτό το διεθνή διαγωνισμό. Την ίδια περίοδο παίρνει το 1ο Παγκόσμιο Βραβείο Κλασσικής Μουσικής στο Πανεπιστήμιο Μότσαρτ στο Salzburg της Αυστρίας και στη Wiener saal.\nΜεγίστη και μοναδική στιγμή στην καριέρα του είναι όταν παραλαμβάνει το 1ο Παγκόσμιο Βραβείο Κλασσικής Μουσικής στο θρυλικό Carnegie Hall στις 4 Νοεμβρίου του 2018 στη Νέα Υόρκη. Παίζοντας τα κλασσικά του έργα στη σκηνή του Carnegie Hall. Το 2019 παίρνει το 1ο Παγκόσμιο Βραβείο Κλασσικής Μουσικής. Η απονομή και το κονσέρτο είναι στο Albert Hall του Λονδίνου όπου τέθηκε προς το παρόν σε παύση λόγω του COVID-19.


Lenin Reloaded: Απετράπη απόπειρα δολοφονίας κατά του Χριστόφια\nredpower 29 Δεκεμβρίου 2012 - 4:45 μ.μ.\nΤο διαβάζω και αλλού πάντως την είδηση.\nΑντωνης 29 Δεκεμβρίου 2012 - 4:54 μ.μ.\nΠράγματι. Παρ' όλα αυτά, εγώ θα κρατήσω επιφυλάξεις, όχι για την γνησιότητα της είδησης αλλά για την γνησιότητα των όσων αναφέρει η είδηση. Διότι μου φαίνεται κάπως παράξενο η αστυνομία να ερευνούσε έτσι μόνη της την περιοχή γύρω απ' το Κελάκι και να ανακάλυψε τη βόμβα. Δεν νομίζω ότι αυτού του είδους η δραστηριότητα είναι καθημερινή. Χωρίς να αποκλείω ακροδεξιά ενέργεια, έχω επιφυλάξεις για το αν η είδηση κρύβει σκοπιμότητες.\nΑνώνυμος 29 Δεκεμβρίου 2012 - 5:42 μ.μ.\nΚαλή χρονιά. Σας αναφέρει η σημερινή "Εφημερίδα των Συντακτών" σε αφιέρωμα για τα μπλογκ που στηρίζουν το ΚΚΕ. (Δεν βρήκα το λινκ.)\nΑντωνης 29 Δεκεμβρίου 2012 - 5:44 μ.μ.\nΜεγάλη μας τιμή (not).\nΑνώνυμος 29 Δεκεμβρίου 2012 - 9:44 μ.μ.\nΤους απλήρωτους μπλοκάκιδες των blog που στηρίζουν το ΚΚΕ τους αναφέρει;\nΘέλω τα λεφτά μου πίσω ρε ρεμάλια του ΚΚΕ!!!\nΤο λέει και η "Νέα Ελευθεροτυπία" των συντακτών.\nΑπό αυτή την παπαροτσουτσουνιά προέρχεται:\n"Αναζητώντας την Αριστερά στην Ελλάδα"\n"Τα δύο κόμματα που εκφράζουν το αριστερό κίνημα στη χώρα, κοινοβουλευτικώς εννοείται, ο ΣΥΡΙΖΑ-ΕΚΜ και το ΚΚΕ, τελούν εν συγχύσει σε ό,τι αφορά την αντιμετώπιση των προβλημάτων από τη μία, αλλά και την εσωτερική δομή τους από την άλλη, όπως και το κοινοβουλευτικό τους μέλλον.\nΤο ΚΚΕ, παρά τη μείωση της εκλογικής του δύναμης, εξακολουθεί να παραμένει συνεπές ως προς την αντικαπιταλιστική του στάση, διακρίνεται όμως μια αμηχανία σε ό,τι αφορά την αλλαγή της πολιτικής ηγεσίας"\nΑυτή την αριστερά, να τη βάλετε εκεί που ξέρετε, ηλίθιοι μικροαστοί.\nΑντωνης 29 Δεκεμβρίου 2012 - 10:12 μ.μ.\n"Οι συγγραφείς των κυριακάτικων εντύπων είναι απογοητευμένοι ράφτες. Οι γονείς τους τούς εξαναγκάζουν να μπουν σε ένα επάγγελμα που απαιτεί ευφυία, αλλά το αρχικό τους ταλέντο βρίσκει τελικά τρόπο να εκφραστεί."


Τι είναι η γλυκαγόνη; Πώς τονώνει το μεταβολισμό και εμποδίζει την κατακράτηση; - Tlife.gr\n04.01.2015 | 22:40\nΤι είναι η γλυκαγόνη; Πώς τονώνει το μεταβολισμό και εμποδίζει την κατακράτηση;\nΟρμόνες! "Παίζουν" με τα νεύρα σου, με τις αντοχές σου - ειδικά τις δύσκολες μέρες του μήνα - και μπορούν να αλλάξουν τη διάθεσή σου από τη μια στιγμή στην άλλη. Κι αν σου έλεγα πως υπάρχουν και ορμόνες που φροντίζουν για τη σιλουέτα σου, κάνουν το μεταβολισμό να δουλεύει ρολόι και τα βάζουν με την κατακράτηση και την κυτταρίτιδα;\nΓνώρισε τη γλυκαγόνη... Πώς σε βοηθά να αποφύγεις τα τσιμπολογήματα; Ποιος είναι ο ρόλος της στο σώμα και το αδυνάτισμα; Ο διαιτολόγος διατροφολόγος Νικόλαος Κριαράς σου δίνει όλες τις απαραίτητες πληροφορίες.\nH γλυκαγόνη είναι μία από τις τρεις πιο σημαντικές ορμόνες στο πάγκρεας. Ποια είναι όμως ακριβώς η λειτουργία της; “Είναι υπεύθυνη για την αύξηση του σακχάρου στο αίμα και προστατεύει το σώμα από κρίσεις υπογλυκαιμίας” επισημαίνει ο διαιτολόγος. Τώρα θα σκεφτείς, τι σχέση έχει αυτό με το αδυνάτισμα. Έχει και παραέχει. Όταν τα επίπεδα σακχάρου στο αίμα πέφτουν, τότε σε πιάνει λιγούρα και συνήθως επιλέγεις κάτι παχυντικό!\n“Έχει αποδειχθεί ότι σε ιδιαίτερα χαμηλές τιμές σακχάρου, το ανθρώπινο σώμα επιθυμεί να καταναλώσει μανιωδώς τρόφιμα πλούσια σε ζάχαρη και λίπος” εξηγεί ο κ. Κριαράς και συμπληρώνει “εαν διατηρηθεί στα υγιή-φυσιολογικά πλαίσια το μετα-γευματικό σάκχαρο του αίματος, τότε τα οφέλη θα είναι σπουδαία”!\nΤι κερδίζεις αν η γλυκαγόνη είναι ρυθμισμένη...\nΚαι για να καταλάβεις πιο καλά τι σημαίνει για τη σιλουέτα σου, ο διαιτολόγος σου εξηγεί τι κερδίζεις όταν η γλυκαγόνη στον οργανισμό σου είναι σωστά ρυθμισμένη:\n- Ενίσχυση του μηχανισμού σύνθεσης γλυκαγόνου και αποθήκευσής του, με θετικό σημείο την αύξηση του μεταβολισμού.\n- Ενίσχυση του μηχανισμού σύνθεσης και αξιοποίησης των λιπαρών οξέων και τριγλυκεριδίων στα λιποκύτταρα, δηλαδή καύση λίπους.\n- Περιορίζεται έτσι η διάσπαση των πρωτεϊνών, με αποτέλεσμα να προστατεύεται ο μυικός ιστός και έτσι να αυξάνεται ο μεταβολικός ρυθμός.\n- Περιορίζεται ο σχηματισμός της γλυκόζης από μη υδατανθρακικά μόρια, που σε απλά ελληνικά σημαίνει μείωση του σωματικού βάρους ή της τάσης να παχύνεις\n- Μειώνεται η βλάβη που υφίστανται τα οργανίδια των κυττάρων\n- Βελτιώνεται η πρόσληψη αμινοξέων και έτσι τονώνεται ο μυικός ιστός! Αυτό σημαίνει φυσικά και εδώ καλύτερη λειτουργία του μεταβολισμού\n- Βοηθά την πρόσληψη καλίου από τα κύτταρα, μειώνει τη συγκέντρωσή του στο άιμα και έτσι αποτρέπει την ενοχλητική κατακράτηση υγρών.\n- Χαλαρώνει τον μυικό τόνο και αυξάνει τη ροή του αίματος, ιδιαίτερα μέσω των μικροαρτηριών\n- Βοηθά στην έκκριση υδροχλωρικού οξέος από τα επιθηλιακά καλυπτήρια κύτταρα (parietal cell) του στομάχου, με θετικό σημεόο την καλύτερη και ταχύτερη πέψη - αφομοίωση των τροφίμων.\nΤι να κάνεις για να ρυθμίσεις τη γλυκαγόνη;\nΖητήσαμε από τον διαιτολόγο συμβουλές διατροφής για να παράγεται επαρκής ποσότητα γλυκαγόνης, η οποία και θα σε βοηθήσει να χάσεις ή και να διατηρήσεις το βάρος σου.\n1. Βρες τον δείκτη μάζας σώματός σου. Κάνε την πράξη – Διαίρεσε το βάρος σου με το ύψος σου στο τετράγωνο. ΔΜΣ = βάρος(kg)/(ύψος)2 (m2). Αν για παράδειγμα το βάρος σου είναι 55 κιλά και το ύψος σου 1,68μ., ο ΔΜΣ σου είναι 55/1,682 = 19,48!\n- Αν ο ΔΜΣ είναι πάνω από 25, τότε αυτό που χρειάζεσαι είναι δίαιτα. Βρες τη δίαιτα που σου ταιριάζει εδώ\nΣε κάθε περίπτωση ακολούθησε παράλληλα και τις παρακάτω συμβουλές.\n2. Ρύθμισε τους υδατάνθρακες-φυτικές ίνες που καταναλώνεις καθημερινά μεταξύ 45% και 60% των ημερήσιων ενεργειακών αναγκών.\nΤι θα κάνεις πρακτικά; Φροντίζεις κάθε μέρα περίπου η μισή και πλέον ποσότητα όσων τρως καθημερινά να είναι λαχανικά, φρούτα, όσπρια, σιτηρά και δημητριακά ολικής άλεσης.\n3. Απόλαυσε πρωτεΐνες με το... κομπιουτεράκι! Η κατανάλωση πρωτεϊνών θα στηριχθεί στην εξής πράξη: 0,8γρ ανά κιλό σωματικού βάρους. Αν για παράδειγμα ζυγίζεις 55 κιλά, πρέπει οι πρωτεΐνες που βάζεις στο τραπέζι σου καθημερινά να είναι 44 γραμμάρια\nΤι θα κάνεις πρακτικά; Καλό είναι να λαμβάνεις πρωτεΐνες από άπαχο λευκό κρέας όπως το κοτόπουλο, τα αυγά και τα μανιτάρια. Ένα αυγό σου δίνει 6 γραμμάρια πρωτεΐνη, ένα φλιτζάνι μανιτάρια 2 γραμμάρια, ενώ μια μερίδα κοτόπουλο μπορεί να σου προσφέρει μέχρι και 43 γραμμάρια.\n4. Μέτρησε το λίπος που παίρνεις από τις τροφές, ώστε να μην ξεπερνά το 15% των ημερήσιων αναγκών. Εδώ είναι και το tricky σημείο! Γιατί αυτή η κατηγορία βρίσκεται σε πολλά τρόφιμα που εμπεριέχουν λιπαρά, με αποτέλεσμα να είναι πιο δύσκολο να υπολογίσεις την ποσότητα που λαμβάνεις.\nΤι θα κάνεις πρακτικά; Καλό είναι σε ότι αφορά τα λιπάρα να μειώσεις τα κορεσμένα λιπαρά, δηλαδή τα ζωικά λίπη, το κόκκινο κρέας και το βούτυρο. Ο διαιτολόγος συστήνει τρόφιμα πλούσια σε πολυακόρεστα λιπαρά οξέα όπως το ελαιόλαδο ή η μαργαρίνη, φρούτα όπως το αβοκάντο, λιπαρά ψάρια όπως σολομός και ξιφάις και ξηροί καρποί.\nNote: Αγγίζεις την ενδεδειγμένη ημερήσια πρόσληψη λιπαρών (σε μια δίαιτα 1800 θερμίδων την ημέρα), καταναλώνοντας 2 ½ κουταλιές ελαιόλαδο, 3 κουταλιές μαργαρίνη ή 15 καρύδια!\n5. Υπολόγισε το ποτό... σε ό, τι αφορά τώρα το αλκοόλ θα πρέπει να καταναλώνεις 10 γρ. την ημέρα (χωρίς αυτό να σημαίνει πως είναι και ό, τι καλύτερο να πίνεις αλκοόλ καθημερινά).\nΤι θα κάνεις πρακτικά; Φρόντισε να αποφεύγεις τα σκληρά ποτά – βότκα, τεκίλα, ουίσκι – και να προτιμάς κρασί και μπίρα. Ένα-δύο ποτηράκια αρκούν.\nSmart Tip – Μάσησε τσίχλα! Έχει αποδειχθεί πως η μάσηση τσίχλας αμέσως μετά το γεύμα, μειώνει την υπογλυκαιμική φόρτιση και διεγείροντας ένα πολυπεπτίδιο, μειώνει μετα-γευματική πείνα.\nΟΡΜΟΝΕΣ ΚΑΙ ΑΔΥΝΑΤΙΣΜΑ\nΤΙ ΕΙΝΑΙ Η ΓΛΥΚΑΝΟΛΗ


Πρώτος ο Βέλλιος… τελευταίος ο Κασάμι – Iraklis1908.gr\nΠρώτος ο Βέλλιος… τελευταίος ο Κασάμι\nΥπάρχει άραγε κάποια κατηγορία που να υστερεί; Μάλλον όχι… Ο Έλληνας επιθετικός έκανε για ακόμη μία φορά τους ανθρώπους της ιστορικής Νότιγχαμ Φόρεστ να «παραμιλούν», αφού οι συνολικές επιδόσεις του κατά τη διάρκεια των προπονήσεων τον ανέδειξαν κορυφαίο όλου του ρόστερ! Τα αποτελέσματα βγήκαν λαμβάνοντας υπ’ όψη τις επιδόσεις των ποδοσφαιριστών καθόλη τη διάρκεια της περιόδου, σε όλα τα κομμάτια της προετοιμασίας τους!\nΚαι που, στην Αγγλία, εκεί που οι προπονήσεις είναι εξαιρετικά απαιτητικές και προϋποθέτουν τρομερή δύναμη και εργατικότητα από οποιονδήποτε ποδοσφαιριστή για να τις βγάλει εις πέρας με επιτυχία! Όχι μόνο, λοιπόν, ο διεθνής άσος τα πήγε καλά, αλλά οι αριθμοί του ήταν οι καλύτεροι όλων!\nΦανταστείτε, δηλαδή, να έπαιρνε- όπως δικαιούταν- τον προβλεπόμενο χρόνο συμμετοχής τη φετινή περίοδο! Για καθαρά εξωαγωνιστικούς λόγους, ο Έλληνας φορ… παραγκωνίστηκε, προκαλώντας τα ξεσπάσματα των οπαδών της ομάδας, που ζητούσαν επιτακτικά τη χρησιμοποίησή του αντί του Ασομπαλόνγκα, ο οποίος αν και σημείωσε περισσότερα γκολ (κυρίως από το σημείο του πέναλτι) κατετάγη μόλις 18ος στη σχετική κατηγορία!\nΠαρά τις αναποδιές, λοιπόν, και την επιρροή που σαφώς έχουν τέτοιες καταστάσεις στην ψυχολογία κάθε αθλητή, ο Βέλλιος έδειξε τρομερή πυγμή, αποφασιστικότητα και συνέχισε την τρομερή του δουλειά!\nΟι επιδόσεις του «τρέλαναν» τους ανθρώπους της Νότιγχαμ και του χάρισαν την πρώτη θέση, δίνοντας συνέχεια στις πρωτόγνωρες- για Έλληνα αθλητή- διακρίσεις του στο αγγλικό ποδόσφαιρο! Κορυφαίος νέος παίκτης της Έβερτον, κορυφαίο γκολ της Νότιγχαμ για το 2016, πρώτος στις προπονήσεις της ομάδας… Και ακόμα δεν είδαμε τίποτα!\n*Να σημειωθεί ότι τελευταίος στις μετρήσεις βγήκε ο Παϊτίμ Κασάμι, ο οποίος αγωνίστηκε με τη μορφή δανεισμού πριν επιστρέψει στον Ολυμπιακό.\nΜήνυμα-κάλεσμα απο Γκαγκαλούδη


Περιπτώσεις που δε νιώθεις ηδονή όταν κάνεις σεξ - BORO από την ΑΝΝΑ ΔΡΟΥΖΑ - boro.gr\nΑρχική / Σεξ / Γυναίκα / Περιπτώσεις που δε νιώθεις ηδονή όταν κάνεις σεξ\nΠεριπτώσεις που δε νιώθεις ηδονή όταν κάνεις σεξ\nΓεια σας θα ήθελα να ρωτήσω αν υπάρχει θεραπεία της περίπτωσης κατά την οποία δεν υπάρχει ηδονή κατά την διάρκεια της συνουσίας αλλά μόνον κατά την ώρα της κορύφωσης εκσπερμάτισης. Αν υπάρχει θεραπεία σε ποια ειδικότητα να αποταθώ; Αν επίσης γνωρίζετε κάποιον ειδικό με τον οποίο θα μπορούσα να επικοινωνήσω προσωπικά θα ήμουν ευγνώμων Ευχαριστώ πολύ\nΣυνήθως τα προβλήματα που περιγράφετε έχουν σχέση με αίτια ψυχολογικά αλλά και μαθησιακά. Θα πρέπει επίσης να αποκλειστεί κάποιο πιθανό ορμονικό αίτιο. Σαφώς και υπάρχει δυνατότητα θεραπείας. Σας προτείνουμε να επισκεφθείτε γιατρό σεξολόγο στο Ελληνικό Σεξολογικό Ινστιτούτο.


Μάθημα «Σαλάχ» στα δημοτικά της Αιγύπτου! | ΓΗΠΕΔΟ\nΑρχική ΔΙΕΘΝΗ Μάθημα «Σαλάχ» στα δημοτικά της Αιγύπτου!\nΤα κατορθώματα του Μοχάμεντ Σαλάχ θα διδάσκονται πλέον στα δημοτικά σχολεία της Αιγύπτου!\nΟ 29χρονος επιθετικός θεωρείται από το εκπαιδευτικό σύστημα της χώρας ως ο ιδανικός για να αποτελέσει παράδειγμα, τόσο για την εξέλιξή του ως ποδοσφαιριστής, όσο και για τις κοινωνικές ευαισθησίες και το φιλανθρωπικό του έργο.\nΠλέον η διαδρομή του θα διδάσκεται στα παιδιά της πρώτης και δευτέρας δημοτικού, όπως αναφέρουν οι Times.\nΣτα βιβλία, που ήδη διδάσκονται στην πατρίδα του, αναφέρεται πως «… ο Σαλάχ θέλει να βοηθά τους άλλους και να τους δίνει την ευκαιρία να πετύχουν. Είναι ένα πρότυπο για όλους τους Αιγύπτιους, που τον αποκαλούν “ο δημιουργός της ευτυχίας”».\nΠέρα από τα σπουδαία επιτεύγματά του, ατομικά και ομαδικά με τη Λίβερπουλ, ο Σαλάχ έχει προσφέρει πολλά στην κοινωνία της Αιγύπτου. Ήδη στην πόλη Ναγκρίγκ, από όπου κατάγεται, έχει κάνει δωρεές για την αγορά ασθενοφόρων, τη δημιουργία σχολείου θηλέων και μονάδα επεξεργασίας νερού.\nΠροηγούμενο άρθροΔιέρρευσαν τα αποτελέσματα της ψηφοφορίας για τη Χρυσή Μπάλα! – ΦΩΤΟ\nΕπόμενο άρθροΒίντεο Ομόνοιας: «Ατμόσφαιρα γηπέδου στην πόλη της Βασιλείας!»


Νέες καθυστερήσεις στην υπόθεση του ζεόλιθου - Status Radio 94.2\nΝέες καθυστερήσεις στην υπόθεση του ζεόλιθου\nΣε νέες καθυστερήσεις οδηγείται η υπόθεση της εξόρυξης ζεόλιθου στον Έβρο, όπως προκύπτει από την απάντηση του αρμόδιου υφυπουργού Ασημάκη Παπαγεωργίου σε επίκαιρη ερώτηση του βουλευτή Έβρου του ΠΑΣΟΚ Γιώργου Ντόλιου. Σύμφωνα με το υπουργείο Περιβάλλοντος, για το θέμα εκκρεμεί δικαστική απόφαση από το διοικητικό δικαστήριο της Θεσσαλονίκης, αναφορικά με την προσφυγή που κατέθεσε η εταιρεία στην οποία είχε απευθείας ανατεθεί το έργο. Ωστόσο, όπως επεσήμανε ο κ. Ντόλιος, η έκδοση της εν λόγω απόφασης, η οποία, σύμφωνα με τον βουλευτή, υπάρχουν πολλές πιθανότητες να είναι θετική για την εταιρεία, δεν προβλέπεται να εκδοθεί πριν από τον Οκτώβρη με Νοέμβρη του τρέχοντος έτους, δημιουργώντας νέες καθυστερήσεις στην υπόθεση. Το ζητούμενο, κατά τον ίδιο, είναι η άδεια εκμετάλλευσης, η οποία θα πρέπει να παραχωρηθεί από το Υπουργείο. «Αλλιώς, θα συνεχίσουμε να παρακολουθούμε ένα σίριαλ στο οποίο έχουν εμπλακεί τρεις Πρωθυπουργοί, έχει εμπλακεί απίστευτος αριθμός Υπουργών, έχουν εμπλακεί τρεις ή τέσσερις Γενικοί Γραμματείς Περιφερειών Κρατικών ή Αποκεντρωμένων Διοικήσεων σήμερα, εκ των οποίων κάποιοι είναι και Υπουργοί. Πραγματικά, καγχάζει με το ελληνικό κράτος η τοπική κοινωνία του Έβρου».\nΟ κ. Ντόλιος ανέφερε πως πρόκειται για καθαρά πολιτικό ζήτημα, εκτιμώντας πως η άδεια για την εξόρυξη θα δοθεί τελικώς, και γι αυτό δεν πρέπει να υπάρξουν άλλες καθυστερήσεις, για τυπικούς λόγους.\nΝα σημειωθεί ότι πρόσφατα, ο γενικός γραμματέας της αποκεντρωμένης διοίκησης Μακεδονίας-Θράκης Αθανάσιος Καρούντζος αποφάσισε να αναστείλει την απόφαση καταγγελίας της σύμβασης για απευθείας μίσθωση του λατομείου στα Πετρωτά για την εξόρυξη ζεόλιθου, που είχε συνυπογράψει ο πρώην γενικός γραμματέας της Αποκεντρωμένης Διοίκησης ΑΜΘ Θύμιος Σώκος με την ιδιωτική εταιρεία GEO VET. Είχε προηγηθεί η απόφαση του αντεισαγγελέα Εφετών Θράκης, Γιώργου Καντζίδη, ο οποίος έθεσε τελειωτικά στο αρχείο τη μήνυση του πρώην υφυπουργού Γιάννη Μανιάτη κατά του πρώην γ.γ. της Αποκεντρωμένης Περιφέρειας Ανατολικής Μακεδονίας-Θράκης, Θύμιου Σώκου, και των υπευθύνων της εταιρείας «GEO-VET», κρίνοντας ότι δεν στοιχειοθετούνται οι κατηγορίες του πρώην υφυπουργού Γιάννη Μανιάτη.\nΜιλώντας για το θέμα στη Βουλή, ο κ. Ντόλιος αναφέρθηκε στη νέα εξέλιξη, που τον υποχρέωσε, όπως είπε, να το επαναφέρει στη Βουλή.\n«Με παραγγελία της πολιτικής ηγεσίας -του Υπουργείου στην ουσία- μετά από μηνυτήρια αναφορά, προκλήθηκε μια εισαγγελική διάταξη από τον Εισαγγελέα Πρωτοδικών Ορεστιάδας, η οποία θρυμματίζει κυριολεκτικά όλες τις αντιρρήσεις και όλα τα επιχειρήματα τα οποία οι υπηρεσίες του Υπουργείου σας κατά καιρούς έχουν προβάλλει. Ένα-ένα τα επιχειρήματα κυριολεκτικά θρυμματίζονται. Και όχι μόνο αυτό, αλλά η διάταξη αυτή εστάλη στον Αντιεισαγγελέα Εφετών της Ροδόπης, ο οποίος επικύρωσε, κατά κάποιον τρόπο, τη διάταξη του Εισαγγελέα Πρωτοδικών Ορεστιάδας.\nΜετά από αυτή την εξέλιξη, ο Γενικός Γραμματέας της Αποκεντρωμένης Διοίκησης απευθύνθηκε -όπως πληροφορήθηκα- με επιστολή στο Υπουργείο, με την οποία ζητούσε τη γνώμη σας για το τι πρέπει να πράξει. Ήδη, είχε καταγγείλει την απ ευθείας μίσθωση. Ήδη, επειδή πληροφορήθηκε ότι υπάρχει αυτή η εισαγγελική διάταξη, ανέστειλε την καταγγελία του. Δεν ξέρω αν απαντήσατε εσείς ως Υπουργείο. Εκείνο που ξέρω, γιατί δημοσιεύτηκε στη «Διαύγεια», είναι ότι ο Γενικός Γραμματέας της Αποκεντρωμένης Διοίκησης επανέφερε το καθεστώς της απ ευθείας μίσθωσης στη συγκεκριμένη εταιρεία για την συγκεκριμένη περιοχή του τριγώνου του Έβρου\nΤι σκέφτεται να κάνει πλέον το Υπουργείο; Προκάλεσε μια εισαγγελική διάταξη το ίδιο το Υπουργείο. Αν δεν είναι αρνητική, δεν θα είχαμε λόγο να μιλάμε. Η εισαγγελική διάταξη είναι συγκεκριμένη. Θα δώσει άδεια εκμετάλλευσης ή δεν θα δώσει; Και πότε;»\nΑπαντώντας, ο κ. Παπαγεωργίου σημείωσε πως το Υπουργείο κράτησε μια συνεπή στάση βάσει των πράξεων και των αποφάσεων που υπήρχαν από τις Υπηρεσίες, από το Νομικό Σύμβουλο του Κράτους και από τον Γενικό Επιθεωρητή Δημόσιας Διοίκησης. «Όσον αφορά τις νέες εξελίξεις που πράγματι υπάρχουν -και αυτό είναι σημαντικό για εμάς- αυτή τη στιγμή έχουμε μια σημαντική εκκρεμότητα, καθώς εκκρεμεί η απόφαση του Διοικητικού Δικαστηρίου αναφορικά με την αναστολή της απόφασης κτλ. Τουλάχιστον αυτό είναι που έχουμε αυτή τη στιγμή σε εκκρεμότητα σαν Υπουργείο, ασχέτως αν μονίμως και για μία ακόμη φορά το ξαναλέω- η αρμοδιότητα είναι, όπως ξέρετε, στην αποκεντρωμένη διοίκηση. Δεν είναι στο Υπουργείο για το συνολικό έργο».\nΣτη δευτερολογία του ο κ. Ντόλιος τόνισε χαρακτηριστικά: «Δεν μου άρεσε η απάντησή σας, κύριε Υπουργέ, γιατί λέτε ότι περιμένετε μία δικαστική απόφαση. Θα καθυστερήσουμε πάνω από ένα χρόνο. Η δικαστική απόφαση μετά από τις εισαγγελικές διατάξεις είναι βέβαιο ότι θα είναι θετική και υποχρεωτικά εφαρμοστέα. Γι αυτό σας λέω ότι δεν μου άρεσε η απάντησή σας.\nΔεύτερον, κάτι το οποίο μου άρεσε είναι ότι είπατε πως είναι αρμοδιότητα της αποκεντρωμένης διοίκησης. Είπατε ότι κακώς η πολιτική ηγεσία ακύρωσε. Ήταν παράνομη η ακύρωση της απόφασης του προηγούμενου Γενικού Γραμματέα της αποκεντρωμένης διοίκησης. Όταν η πολιτική ηγεσία βγάζει μία παράνομη απόφαση, τη μαζεύει, την παίρνει πίσω. Χρειάζεται και μία στοιχειώδης γενναιότητα. Λάθη όλοι κάνουμε. Θα πρέπει να την πάρει πίσω και να εκδώσει την άδεια εκμετάλλευσης. Δεν γίνεται αλλιώς. Γελοιοποιούμαστε κυριολεκτικά».\nΑκόμη, επεσήμανε πως ίσως θα έπρεπε να γίνει μια ΕΔΕ στο υπουργείο, προκειμένου να διερευνηθούν τυχόν ευθύνες υπαλλήλων και υπηρεσιακών παραγόντων. «Νομίζω ότι χρειάζεται μία έρευνα. Πρόκειται για μία αλαζονεία, οίηση, αυθαιρεσία από την πλευρά της διοίκησης κύριε Υπουργέ. Θα διαπιστώσετε πολλά πράγματα».\nΣτη δευτερολογία του ο υφυπουργός ανέφερε, μεταξύ άλλων: «Πιστεύω ότι μάλλον καταλήγουμε στο να έχουμε την απόφαση του Διοικητικού Δικαστηρίου που έχει την αρμοδιότητα επί των αποφάσεων αυτών εννοώ του Υπουργείου- για να λήξει αυτή η υπόθεση και να γίνει σαφές προς εμάς και προς όλους, με μια τελεσίδικη απόφαση, ότι το Διοικητικό Δικαστήριο Θεσσαλονίκης δίνει την άλφα ή τη βήτα λύση επί του συγκεκριμένου ζητήματος.\nΕμείς δεν μπορούμε να προκαταλάβουμε την απόφαση του αρμόδιου Διοικητικού Δικαστηρίου. Αυτό είναι βασικό στοιχείο στην υπόθεση, τουλάχιστον σύμφωνα με τους νομικούς που σας ανέφερα.\nΑπό εκεί και πέρα, όπως είπα και πριν και το είχαμε συζητήσει εξαρχής από πέρυσι και γι αυτό το είχα πει και στην προηγούμενη ερώτηση που είχαμε συζητήσει εδώ στη Βουλή- σε εμένα είναι ξεκάθαρη η αρμοδιότητα του Γραμματέα της Αποκεντρωμένης Διοίκησης. Το είχα πει. Δεν το λέω σήμερα για πρώτη φορά. Το θυμάστε. Είναι αρμοδιότητα δική του. Η θέση του Υπουργείου -το ξαναλέω- είναι σταθερή και αμετακίνητη. Το είχα πει και την προηγούμενη φορά, πριν από λίγους μήνες που το είχαμε συζητήσει νομίζω ότι ήταν 2012- το λέω και σήμερα. Είναι αρμοδιότητα του Γενικού Γραμματέα, ο οποίος όντως ερώτησε το Υπουργείο. Το Υπουργείο, όμως, δεν έχει κάτι να απαντήσει σε κάτι που είναι αρμοδιότητα άλλου. Εγώ, δηλαδή, δεν μπορώ να δώσω οδηγίες σε κάποιον -όχι μόνο στη συγκεκριμένη περίπτωση- για θέμα στο οποίο είναι αρμόδιος, ξεκάθαρα από το νόμο, εκείνος».\nΣτον “αέρα” το σήμα της Ελληνικής Δημόσιας ...\nΣύλληψη 22χρονου για κλοπή στην Αλεξανδρούπολη\nΚλειστό για 72 ώρες το τελωνείο των Κήπων Έβρου\nΠοια σχολεία υποβιβάζονται


ΑΠΑΙΣΙΟΙ ΔΙΑΛΟΓΟΙ 14 ΟΚΤΩΒΡΙΟΥ\nΣχόλια Απαίσιοι Διάλογοι ΑΠΑΙΣΙΟΙ ΔΙΑΛΟΓΟΙ 14 ΟΚΤΩΒΡΙΟΥ\nSunday, 14 October 2018 04:44\nΑθήνα 14 Οκτωβρίου\nΑΙΣΙΟΣ Γιατί είσαι γεμάτος μουτζούρες και τι ρούχα είναι αυτά, η τρελάθηκες η έγινες κυπατζής\nΑΠΑΙΣΙΟΣ Καμιά δουλειά δεν είναι ντροπή. Πάντως ούτε τρελάθηκα ούτε έγινα χαφιές. 'Εγινα ρακό γιατί πρέπει και εγώ να ζήσω. Δουλειά είναι και αυτό.\nΑΙΣΙΟΣ Επιτέλους βρήκες τη θέση που σου αξίζει, η ρακοσυλλεκτική είναι το ταλέντο σου , δουλεύεις μαζί με τους άστεγους και τους μετανάστες στους κάδους των δημοτικών αρχών;\nΑΠΑΙΣΙΟΣ Κάθε μέρα μαζεύω σκουπίδια από τα τέσσερα σημεία της Αθήνας,, πολύ σκληρή δουλειά\nΑΙΣΙΟΣ Και πως προλαβαίνεις βρε θηρίο, τελικά αυτή τη δουλειά έπρεπε να βρεις για να προκόψεις.\nΑΠΑΙΣΙΟΣ Εχεις δίκιο και εγώ άργησα να το καταλάβω , ξέρεις τι σκουπίδια μαζεύεις σε δύο τρεις περιπάτους. Αμέτρητους τόνους.\nΑΙΣΙΟΣ Και πως τα κουβαλάς , κλέβεις και απορριμματοφόρα;;\nΑΠΑΙΣΙΟΣ Εδώ στο μυαλό μου τα έχω όλα δεν καταλαβαίνεις πόσο βαρύ είναι το κεφάλι μου σαν φυτό είμαι από το κουβάλημα.\nΑΙΣΙΟΣ Ο αιώνιος απαίσιος, πάλι τρέλα πουλάς , μια ζωή πλαγιοκοπείς την εξουσία και τον πλούτο αλλά πάντα χάνεις.\nΑΠΑΙΣΙΟΣ Βρε ηλίθιε τα έχω περάσει από βιολογικό καθαρισμό. Στο μπροστινό μέρος του μυαλού έχω ειδική μονάδα επεξεργασίας λυμάτων που δουλεύει ασταμάτητα και βγάζει τα αποστάγματα, δηλαδή απόψεις, δηλώσεις πλούσιων φτωχών , πολιτικές αναλύσεις, λαϊκές συζητήσεις, κουλτούρες, φιλοσοφίες, ευσεβείς πόθους, κατηγορητήρια. Καζάνια ολόκληρα το απόσταγμα.\nΑΙΣΙΟΣ Μου λες ότι έγινες πνευματικός ρακοσυλλέκτης. Και ποιος σε πληρώνει.\nΑΠΑΙΣΙΟΣ Εσύ που με ακούς.\nΑΙΣΙΟΣΔεν σου δίνω μια εκβιαστή.\nΑΠΑΙΣΙΟΣ Έτσι είναι το ελληνικό προδοτικό κεφάλαιο δεν θέλει να ακούει δημιουργικές δουλειές, αν ήμουνα ψηφοφόρος τόσα χρόνια θα είχα ένα κεραμίδι να με σκεπάζει όπως όλους τους συνεπείς ψηφοφόρους.\nΑΙΣΙΟΣ Ακουσα καλά αποκάλεσες το ελληνικό εθνικό κεφάλαιο προδοτικό.\nΑΠΑΙΣΙΟΣ Κάποτε ήταν προδοτικό το ΚΚΕ τώρα είναι προδοτικό το κεφάλαιο, έτσι είναι αυτά κάνουν κύκλους.\nΑΙΣΙΟΣ Και πως το τεκμηριώνεις;\nΑΠΑΙΣΙΟΣ Αφού δεν πήρε το προδοτικό οπως το λέγατε ΚΚΕ την εξουσία τότε ποιος πρόδωσε την χώρα , πάλι ο ξένος παράγοντας ήταν ο προδότης; O καπιταλισμός την πρόδωσε ,δεν υπάρχει κάτι άλλο.\nΑΙΣΙΟΣ Αυτό είναι εντελώς ασφαλίτικο, υπάρχουν καπιταλιστές που είναι πατριώτες και θέλουν το καλό της πατρίδας.\nΑΠΑΙΣΙΟΣ Θες να πεις ότι δεν υπήρχαν κομμουνιστές πατριώτες που αγαπούσαν την πατρίδα τους. Μόνο οι καπιταλιστές πρέπει να αποκαλούνται πατριώτες; Ποιος τον έβγαλε αυτόν το νόμο;\nΑΙΣΙΟΣ Είσαι ραδιούργος, πλαστογράφος , μυθομανής, πραγματικά απαίσιος.\nΑΠΑΙΣΙΟΣ Ξέχασες το ρακοσυλλεκτης επειδή δεν σε συμφέρε, επειδή φοβάσαι.\nΑΙΣΙΟΣ Δεν φοβάμαι , άνοιξε το στόμα σου και βγάλε τα σκουπίδια σου\nΑΠΑΙΣΙΟΣ Όπου και να πήγα διαπίστωσα έντονη θρησκευτική φόρτιση, όλοι για τους θεούς μιλούσαν. Γυρίσαμε στο Πατρις , Θρησκεία, Οικογένεια και πάμε στο ελλάς , ελλήνων χριστιανών.\nΑΙΣΙΟΣ Ο Τσίπρας κυβερνάει το ξέχασες.\nΑΠΑΙΣΙΟΣ Δεν το ξέχασα αλλά επιμένω. Μόνο για τους θεούς και τους αγίους άκουγα.\nΑΙΣΙΟΣ Ποιους θεούς τον Χριστό τον Αλλάχ, τι εννοείς;\nΑΠΑΙΣΙΟΣΟχι για τους θεούς των ουρανών , αλλά για τους επίγειους, τον ΠΑΟΚ, την ΑΕΚ, τον Ολυμπιακό, τον Παναθηναϊκό, άκουγα για Αγία Σοφία για Παναγίες.\nΑΙΣΙΟΣ Το ποδόσφαιρο είναι θρησκεία θες να πεις.\nΑΠΑΙΣΙΟΣ Και εδώ και έξω. Αφού λένε τον Μέσι άθεο επειδή δεν πιστεύει στον Μαραντόνα. Χαμός σου λέω Καλά λένε ότι οι θρησκείες που ξέραμε υπάρχουν για το τυπικό της υπόθεσης.\nΑΙΣΙΟΣ Δεν μπορώ να καταλάβω πως αλλάζεις απότομα διάθεση.\nΑΠΑΙΣΙΟΣ Και που να με έβλεπες πριν 2-3 μέρες, ήμουνα χλωμός , πανικοβλημένος, έτοιμος να καταρρεύσω μόλις μάζεψα τα διαδικτυακά σκουπίδια.\nΑΙΣΙΟΣ Ασχολείσαι και με αυτά.\nΑΠΑΙΣΙΟΣ Φυσικά τα επίγεια σκουπίδια κάποιος πρέπει να τα παράγει.\nΑΙΣΙΟΣ Σου έχω πει να μην μπαίνεις στο διαδίκτυο για να μην τρομοκρατείσαι. Πολυ φοβιτσιάρης είσαι ρε παιδάκι μου, λιγόψυχος. Τι διάβασες και τρόμαξες.\nΑΠΑΙΣΙΟΣ Αυτό είναι το πρόβλημα.Ούτε μια φρικτή δολοφονία, ούτε βιασμούς , ούτε κανιβαλισμούς που είναι της μόδας ούτε πατροκτονίες, ούτε μητροκτονίες, ούτε εκρήξεις, ούτε σφαγές.\nΑΙΣΙΟΣ Και γιατί τρόμαξες.\nΑΠΑΙΣΙΟΣ Τα καλούδια φρίκης που σερβίρει το διαδίκτυο στη μάζα έχουν τρομοκρατικό σκοπό. Τρομάζουν πολλαπλάσια από την τρομοκρατία αλλά ταυτόχρονα σου δημιουργούν την αίσθηση ότι εσύ είσαι καλά και ας μην είσαι. μόλις διάβασα ευχάριστες ειδήσεις άρχισα να ζαλίζομαι και να δυστυχώ. Διάβασα κα συνθήματα όπως μη μισείτε τους μετανάστες σε ένα σάιτ.\nΑΙΣΙΟΣ Καλό μου ακούγεται\nΑΠΑΙΣΙΟΣ θα ήταν καλό μόνο αν αυτοί που διάβαζαν το σάιτ ήταν φασίστες που μισούσαν τους μετανάστες.\nΑΙΣΙΟΣ Είδες οι Αμερικάνοι εξυμνούν την Ελλάδα, αυτός ο Τσίπρας πως τα καταφέρνει;\nΑΠΑΙΣΙΟΣ Καλά δεν ξέρεις ότι είναι μοσχαναθρεμμένο αμερικανάκι, όλοι το ξέρουν.\nΑΙΣΙΟΣ Τι πέταξες πάλι τι εννοείς.\nΑΠΑΙΣΙΟΣ Πρώτα ήταν αριστερός, δηλαδή εκλεκτός της Μόσχας. Τον έθρεψε η Μόσχα και μετά έγινε αμερικανάκι αλλά δεν παύει να σκέφτεται και την ανατροφή του. Να για παράδειγμα βλάκες φέτος θα το πάρει το πρωτάθλημα ο ΠΑΟΚ του Σαββίδη που είναι φίλος του Πούτιν. Άδικα τον κατηγορήσατε πέρσι ότι το έδινε στον Σαββίδη.\nΑΙΣΙΟΣ Θες να πεις ότι οι αμερικάνοι υποστηρίζουν τον Τσίπρα για να κάνει στροφή στη Μόσχα. Σκέτη παράνοια.\nΑΠΑΙΣΙΟΣ Εσύ που είσαι φιλοαμερικάνος αποκαλείς την Ουάσινγκτον κέντρο παράνοιας;\nΑΙΣΙΟΣ Δεν μπορώ να σε παρακολουθήσω εσύ είσαι ικανός να με βγάλεις πράκτορα των εξωγήινων που θέλουν να κυριεύσουν τον πλανήτη και να τον μεταλλάξουν. Λες να είχε δίκιο εκείνος ο Στίβεν Χόκινγκ που δήλωνε ότι έρχονται οι εξωγήινοι.\nΑΠΑΙΣΙΟΣ Τι να πω δεν έχω άποψη, το μόνο που ξέρω είναι ότι έστελνε με ραδιοκύματα μουσική του Χατζηδάκι μόλις έπιανε σήματα από το σύμπαν και τα σήματα πολλαπλασιαζόταν στους ρυθμούς της μουσικής.\nΑΙΣΙΟΣ Θες να πεις οτι ο Χατζηδάκης ήταν εξωγήινος;\nΑΠΑΙΣΙΟΣ Μπορεί αλλά μπορεί και να φαντάσθηκε τη δική τους μουσική τη συμπαντική η κάποιος πράκτορας των εξωγήινων να την διέρρευσε.\nΑΙΣΙΟΣ Δεν θα πάρω θέση γιατι προβλέπω συνέχεια με αυτά που μου λες. Πάντως πρέπει να ομολογήσω ότι σε θαύμασα με τους εφαψίες.\nΑΠΑΙΣΙΟΣ Ποιους εφαψίες πλούσιε. Κουφάλες μας κατηγορείτε για ανωμαλίες,θα σας αφανίσουμε.\nΑΙΣΙΟΣ Ησύχασε , πριν από μερικούς μήνες, εκεί στην την άνοιξη είπες ότι με τις μπάρες του μετρό προσπαθούν να σε κάνουν εφαψία. Και διάβασα σε ένα σάιτ ότι το φαινόμενο έχει πάρει διαστάσεις. Περνάνε δύο-δύο τις μπάρες.\nΑΠΑΙΣΙΟΣ Άντε και στους τρεις για να περάσουμε επιτέλους και στις παρτούζες.\nLast Updated on Wednesday, 17 October 2018 04:09


Αύριο η δίκη για το blogme.gr\tΣυντάκτης:\tΓ. Καρακατσάνης\t13 Δεκεμβρίου 2007\tΑύριο είναι η μέρα που λογικά θα εκδικαστεί επιτέλους η υπόθεση του Αντώνη Τσιπρόπουλου σχετικά με το θέμα του blogme.gr που μηνύθηκε από γνωστό τηλε-πωλητή βιβλίων, επειδή εμφάνιζε αυτόματα στον aggregator του αποσπάσματα από blog που σατύριζε αυτό το πρόσωπο.\nΕτικέτεςblogme.grblogsΚατηγορίεςΕλλάδα\tΚΟΙΝΟΠΟΙΗΣΗ\tΠΡΟΗΓ. ΕΙΔΗΣΗ\tΕντυπώσεις από το Open Coffee Club Meeting\tΣυντάκτης:\tΓ. Καρακατσάνης\t-\nΔεκ 11, 2007\tΝΕΟΤ. ΕΙΔΗΣΗ\tΠάνω από 500 spam σχόλια στο xblog.gr\tΣυντάκτης:\tΓ. Καρακατσάνης\t-\nΔεκ 13, 2007\tΓ. Καρακατσάνης\tΙδρυτής και συντάκτης του XBLOG.gr.\tΡοή ειδήσεων


Στις 19:30 το μεγάλο πάρτι της νεολαίας του «Πειραιά Νικητή» - Επικαιρότητα - gavros.gr\nΚυριακή, 19 Μαΐου 2019 - 11:56\nΈνα μεγάλο πάρτι, με ελεύθερη είσοδο, διοργάνωνει η Νεολαία του συνδυασμού «Πειραιάς Νικητής» απόψε. Το απόγευμα της Κυριακής 19 Μαΐου, στις 19:30, στην αίθουσα RED 1925 (πρώην V'ammos) του γηπέδου «Γ. Καραϊσκάκης», για τους νέους της πόλης.\nO Αναστάσιος Ράμμος, η Courtney Parker θα τραγουδήσουν ζωντανά για τους παρευρισκόμενους, ενώ πολλοί άλλοι καλλιτέχνες και γνωστοί dj's όπως ο Αντώνης Δημητριάδης και ο Dino mfu να ανεβάσουν τη διάθεση με τη μουσική τους. Μια πολύ ωραία εκδήλωση για να διασκεδάσει η νεολαία του Πειραιά.\nO υποψήφιος δημοτικός Σύμβουλος με τον συνδυασμό «Πειραιάς Νικητής», Μύρων Σπιθάκης, πραγματοποίησε χθες μία εκδήλωση λίγο πριν τις εκλογές, για να συνομιλήσει και ανταλλάξει απόψεις με τους κατοίκους του Πειραιά.


Ζοέλ Λοπινό - Deyteros.com\n26/01/2017 24/09/2020 Deyteros\t150 views\nH Joelle Lopinot είναι Γαλλίδα με ελληνικές ρίζες από την πλευρά της μητέρας της.\nΗ Ζοέλ Λοπινό επέλεξε να ζει και να κάνει καριέρα στην Ελλάδα τολμώντας να γράφει σε μια γλώσσα που δεν είναι η μητρική της. Σπούδασε γαλλική φιλολογία στο Πανεπιστήμιο της Γκρενόμπλ, όπου γεννήθηκε και έζησε. Αφιερώθηκε για είκοσι χρόνια στη διδασκαλία της γαλλικής γλώσσας σε δικά της ινστιτούτα στην Αθήνα. Από το 1996 ασχολείται αποκλειστικά με τη συγγραφή μυθιστορημάτων, παιδικών βιβλίων και θεατρικών έργων.\nΜια στάλα δηλητήριο, μια στάλα μέλι- Ζοέλ Λοπινό\nΣ’ αυτό το διαφορετικό μυθιστόρημα το λόγο έχει ένα παιδί, ο Αλέξανδρος. Καθώς μεγαλώνει, μας φιλοξενεί στις κρυφές σκέψεις του. Μας ανοίγει την καρδιά του χωρίς ταμπού, μιλώντας μας με απλή γλώσσα για το διαζύγιο των γονιών του, για τον Τρωικό πόλεμο που ξέσπασε μεταξύ τους και για τις φοβίες που του προκαλούν. Κάποιες φορές τους κρίνει και τους κατακρίνει αυστηρά, κάποιες άλλες απορεί και τρελαίνεται επειδή κανείς δεν μπαίνει στον κόπο να του πει την αλήθεια. Άλλοτε με χιούμορ, άλλοτε με ειρωνεία και άλλοτε με θλίψη, πάντα όμως με την αλήθεια που μόνο ένα παιδικό μυαλό μπορεί να αποκαλύπτει, η Ζοέλ Λοπινό – Μαστραντώνη, με μοναδικό τρόπο, καταπιάνεται με ένα θέμα που απασχολεί χιλιάδες ζευγάρια στις σύγχρονες κοινωνίες.\nΜυθιστόρημα, Αρχιπέλαγος, 1998, 211 σελ.\nΤι ήθελα και παντρεύτηκα – Ζοέλ Λοπινό\nΣας κουράζει ο άνδρας σας; Βαρεθήκατε τη μουρμούρα του; Τη μιζέρια του; Έχετε την εντύπωση πως προέρχεται από άλλο πλανήτη; Τι σύμπτωση! Μοιάζετε στην Ιζαμπέλ. Πριν φτάσετε λοιπόν στο δικηγόρο σας ή στον ψυχίατρο για καινούρια χάπια, δείτε τι έκανε η ηρωίδα του “Τι ήθελα και παντρεύτηκα!”\nΗ γυναίκα σας είναι ανυπόφορη; Σας έχει τρελάνει; Δεν μπορείτε να την καταλάβετε με τίποτα; Ε λοιπόν είστε ομοιοπαθείς με το Γιάννη, τον άνδρα της Ιζαμπέλ. Μέσα σ’ αυτό το βιβλίο θα βρείτε μερικές συμβουλές για να αντιμετωπίσετε το έτερον ήμισύ σας.\nΜυθιστόρημα, Αρχιπέλαγος, 2001, 317 σελ.\nΕνώ τα έχει “όλα” για να είναι ικανοποιημένη, η Τζόι νιώθει κενή και δυστυχισμένη. Μια μέρα τα παρατάει όλα: γάμο, καριέρα, επιχειρήσεις προκειμένου να πάει να ζήσει επιτέλους όπως το είχε ονειρευτεί, χωρίς υποκρισίες και φθόνο.\nΦεύγει για τα Σφακιά να βρει τις ρίζες της και παράλληλα την πραγματική θέση της γυναίκας στην κοινωνία. Εκεί, μακριά από τον “πολιτισμό”, ανακαλύπτει μια νέα πλευρά της ζωής, πιό ανθρώπινη, πιό κοντά στη φύση της και αναζωοπυρώνει ξεχασμένες, αληθινές αξίες. Η συνάντηση με το Λευτέρη θα της ανοίξει νέους ορίζοντες· θα καταφέρει ωστόσο να μετριάσει την αυτοκαταστροφική της τάση που συχνά την βυθίζει σε μια απέραντη απελπισία;\nΤο “Πιάσε τ’ άστρα της ζωής” αποτελεί ανατομία της ψυχής ενός άνδρα και μίας γυναίκας, εισχωρεί στις φοβίες τους και στις αμφιβολίες τους για δέσμευση. Στο φόντο, οι πλούσιες μυρωδιές, η άγρια ομορφιά της Κρήτης και η ζεστασιά των ανθρώπων πλάθουν τη συναρπαστική αυτή ιστορία.\nΜυθιστόρημα, Αρχιπέλαγος, 2001, 442 σελ.\nΗ αγριλιά – Ζοέλ Λοπινό\nΗ Καλλιόπη, μια Σφακιανή μόλις δεκαέξι χρόνων, φεύγει μ’ ένα νεογέννητο στην αγκαλιά από την αγαπημένη της Κρήτη, για να ψάξει τον άντρα της, το Νικόλα, που κουρασμένος απ’ τη μιζέρια πήγε στη Γαλλία για μια καλύτερη τύχη. Αρχίζει τότε για κείνη μια ζωή γεμάτη δυσκολίες. Η ξενιτιά, η φτώχια, ο ρατσισμός, η προδοσία τη δέρνουν αλύπητα.\n“Σ’ αυτό το βιβλίο που είναι ένα συναρπαστικό μυθιστόρημα, για πρώτη φορά έχουμε τη μετανάστευση προς την Ευρώπη, στις αρχές του αιώνα. Ως τώρα είχαμε μόνο το “Αμέρικα, Αμέρικα” του Ηλία Καζάν. Με την “Αγριλιά” η λογοτεχνία μας απέκτησε το μυθιστόρημα φυγής από την Ελλάδα προς την Ευρώπη και όχι προς την Αυστραλία ή την Αμερική. Οι συνθήκες ήταν οι ίδιες και χειρότερες από το Έλις Άιλαντ.”\nΜυθιστόρημα, Αρχιπέλαγος, 2001, 366 σελ.\nΤο χάδι του ανέμου – Ζοέλ Λοπινό-Μαστραντώνη\nΗ γέφυρα της αγάπης – Ζοέλ Λοπινό-Μαστραντώνη\nΓιατί οι αληθινές ιστορίες φαίνονται καμιά φορά υπερβολικές… Γιατί όταν η ζωή σου ξεκινά στραβά, κάτι θα σε κυνηγάει για πάντα…\n1974. Η Φανή, μια δεκαοχτάχρονη Ελληνίδα του εξωτερικού, επισκέπτεται για πρώτη φορά την πατρίδα των παππούδων της. Με την πρώτη ματιά, κάτι σκιρτά βαθιά μέσα της και αλλάζει τη ροή της ζωής της. Επιστρέφοντας από τις διακοπές της, βρίσκει την οικογένειά της γκρεμισμένη. Η ζωή της γίνεται γρήγορα ένας εφιάλτης. Περνάει τις πιο απίθανες δοκιμασίες. Χτυπημένη από τη μοίρα της, αποφασίζει κάποια στιγμή να εγκατασταθεί στην Αθήνα για να γλυτώσει από αυτή και να βρει τον εαυτό της. Όμως γρήγορα ανακαλύπτει ότι δύο πατρίδες ίσον διχασμός, ίσον καμία. Όπως δύο οικογένειες ίσον καμία. Μία ζωή θα προσπαθεί να γεφυρώσει την αγάπη με το μίσος, τον έρωτα με τη προδοσία. Σε αυτή την αληθινή ιστορία, η συγγραφέας χτίζει μία γέφυρα αγάπης ανάμεσα σε δύο χώρες, δύο κουλτούρες, δύο “εγώ”.\nEπιμέλεια: Χριστίνα Κερπινιώτη\nΜυθιστόρημα, Εμπειρία Εκδοτική, 2003, 304 σελ.\nΤο μεγάλο όνειρο – Ζοέλ Λοπινό-Μαστραντώνη\nΔύο γυναίκες με τελείως διαφορετικές καταβολές καταφτάνουν από την Ελλάδα στο Μόντρεαλ του 1950, την περίοδο του μεγάλου μεταναστευτικού κύματος. Και οι δύο αντιμετωπίζουν αντιξοότητες. Τα πρώτα βήματά τους είναι φτωχικά, έχουν να αντιμετωπίσουν τη σκληρή δουλειά, τις διακρίσεις, τις δύσκολες συνθήκες διαβίωσης. Διαγράφουν τη δική τους ιστορία και κατορθώνουν τελικά να επιβιώσουν η καθεμία με διαφορετικό τρόπο. Και οι δύο αναζητούν το μεγάλο όνειρο, ζώντας σε μία δύσκολη εποχή και σε μία χώρα που υπόσχεται πολλά, όμως χρειάζεται συνεχής αγώνας για να τα κατακτήσεις.\nΜυθιστόρημα, Εμπειρία Εκδοτική, 2006, 331 σελ.\nΧάρτινος έρωτας – Ζοέλ Λοπινό-Μαστραντώνη\nΟ πρώτος έρωτας δε σβήνει ποτέ. Κρύβεται μέσα στο κορμί μας σαν έμβρυο που λαχταρά απεγνωσμένα να ζήσει. Ακόμη κι αν έχουν περάσει δεκαετίες ολόκληρες, αυτό που μένει στο μυαλό μας είναι μια νοσταλγία ποτισμένη με τα ερωτηματικά του χρόνου και μια άσβηστη ελπίδα.\nΗ Νεφέλη συναντά τυχαία στο δρόμο τον Κωνσταντίνο, τον πρώτο άντρα που αγάπησε πραγματικά, και όλο το παρελθόν, φορτισμένο με έντονα συναισθήματα, χιμάει καταπάνω της.\nΩστόσο είναι παντρεμένη, έχει δυο παιδιά, το ίδιο κι αυτός. Και δεν ξέρει πώς να διαχειριστεί αυτό το πάθος που την κατακλύζει και αναστατώνει τον ψυχικό της κόσμο.\nΗ ζωή όμως ξέρει τι κάνει. Κάτι θέλει να της μηνύσει. Δεν αφήνει τίποτα να γίνεται τυχαία. Και η Νεφέλη το γνωρίζει καλά αυτό.\nΜυθιστόρημα, Εμπειρία Εκδοτική, 2007, 173 σελ.\nΤο άρωμα του λωτού – Ζοέλ Λοπινό\nΗ Πέρσα έχασε τις αισθήσεις της, φτάνοντας στο χείλος του θανάτου καθώς οι άνδρες της ΕΜΑΚ πάλευαν να την ανασύρουν από τα συντρίμμια του σπιτιού της. Αυτό που βίωσε τότε την ταρακούνησε περισσότερο κι απ’ το σεισμό που γκρέμισε το σπίτι της.\nΕπιθανάτια εμπειρία ή ταξίδι σε προηγούμενες ζωές της; αναρωτιέται η μέχρι χθες άπιστη και ορθολογίστρια Πέρσα. Υπάρχει πράγματι άλλη ζωή, πεπρωμένο, κάρμα, ή όλο εκείνο το βίωμα δεν ήταν παρά μια παραίσθηση; Έρχεται κανείς στη γη για κάποιο προκαθορισμένο σκοπό ή απλά για να βρει την ευτυχία; Υπάρχει αδερφή ψυχή ή όλ’ αυτά είν’ ένας ρομαντικός μύθος;\nΠαλεύοντας να βρει το νήμα της αλήθειας, οδηγείται άθελά της σ’ ένα μεταφυσικό ταξίδι που θα την παρασύρει στα σαγηνευτικά αρώματα της αρχαίας Αιγύπτου, στη μινωική Κρήτη, στη Νότια Γαλλία του Μεσαίωνα και πιο μακριά ακόμη… σε μέρη όπου, άλλοτε, είχε βιώσει τον πιο δυνατό έρωτα, την ευτυχία αλλά και την κακία των ανθρώπων.\nΜυθιστόρημα, Ωκεανίδα, 2010, 405 σελ.\nΑυτό το σπίτι είσαι εσύ – Ζοέλ Λοπινό\n“Πάντα μπορούμε να αλλάξουμε τα πράγματα. Η ζωή μας είναι η προβολή των σκέψεών μας. Ζήσε τα όνειρά σου! Τόλμησέ το!”\nΜυθιστόρημα, Εκδόσεις Καστανιώτη, 2012, 309 σελ.\nΈνα βιβλίο για την αλληλεγγύη, τη μαχητικότητα και τη δημιουργία. Μια δυνατή γροθιά στον ρατσισμό, στον φασισμό, στα “πρέπει” και στα “μη”. Η αληθινή ιστορία μιας ραγισμένης ψυχής, που ενώ διψούσε για αγάπη, τη σκότωνε γιατί δεν την άντεχε.\nΗ συνέχεια του μπεστ σέλερ “Η αγριλιά”, σ’ ένα συναρπαστικό αυτοτελές μυθιστόρημα.\nΜυθιστόρημα, Εκδόσεις Καστανιώτη, 2014, 416 σελ.\nΜυθιστόρημα, Εκδόσεις Καστανιώτη, 2015, 432 σελ.\nΤο διαμαντένιο σώμα – Ζοέλ Λοπινό\nΑν σταματούσαμε να ζούμε σαν θύματα, πώς θα ήταν η ζωή μας; Αν πιστεύαμε στον εαυτό μας, ποιες επιλογές θα είχαμε κάνει; Αν οι σκέψεις μας, αντί να\nγκρεμίζουν, έχτιζαν; Αν αγαπούσαμε πραγματικά;\nΟ Φοίβος ζει στον Βόλο παγιδευμένος σε μια σχέση συμβατική. Φυλακισμένος στις ενοχές του, καταπιέζει τα όνειρά του, ενώ φοβάται να αναλάβει οποιαδήποτε\nΜυθιστόρημα, Εκδόσεις Καστανιώτη, 2016, 352 σελ.\nΜυθιστόρημα, Εκδόσεις Καστανιώτη, 2017, 464 σελ.\nΜυθιστόρημα, Εκδόσεις Καστανιώτη, 2018, 160 σελ.\nΗ χρυσαλλίδα – Ζοέλ Λοπινό\nΜυθιστόρημα, Εκδόσεις Καστανιώτη, 2020, 496 σελ.\nΜια στάλα δηλητήριο, μια στάλα μέλι (1998), Αρχιπέλαγος\nΤι ήθελα και παντρεύτηκα (2001), Αρχιπέλαγος\nΠιάσε τ’ άστρα της ζωής (2001), Αρχιπέλαγος\nΗ αγριλιά (2001), Αρχιπέλαγος\nΤο χάδι του ανέμου (2002), Εμπειρία Εκδοτική\nΗ γέφυρα της αγάπης (2003), Εμπειρία Εκδοτική\nΗ αγριλιά (2004), Εμπειρία Εκδοτική (E)\nΠιάσε τ’ άστρα της ζωής (2005), Εμπειρία Εκδοτική (E)\nΤο μεγάλο όνειρο (2006), Εμπειρία Εκδοτική\nΜια στάλα δηλητήριο, μια στάλα μέλι (2006), Εμπειρία Εκδοτική (E)\nΧάρτινος έρωτας (2007), Εμπειρία Εκδοτική\nΤι ήθελα και παντρεύτηκα! (2008), Εμπειρία Εκδοτική (E)\nΤο άρωμα του λωτού (2010), Ωκεανίδα\nΤι ήθελα και παντρεύτηκα! (2011), Εμπειρία Εκδοτική (E)\nΑυτό το σπίτι είσαι εσύ (2012), Εκδόσεις Καστανιώτη\nΗ αγριλιά (2013), Εκδόσεις Καστανιώτη (E)\nΗ Ελένη και το τέρας (2014), Εκδόσεις Καστανιώτη\nΜυστικό άρωμα (2015), Εκδόσεις Καστανιώτη\nΤο διαμαντένιο σώμα (2016), Εκδόσεις Καστανιώτη\nΠιάσε τ’ άστρα της ζωής (2017), Εκδόσεις Καστανιώτη\nΧάρτινος έρωτας (2018), Εκδόσεις Καστανιώτη\nΗ χρυσαλλίδα (2020), Εκδόσεις Καστανιώτη\nΑχ και να γινόμουν αστέρι (1998), Αρχιπέλαγος\nΠηγές: BIBLIONET, Εμπειρία Εκδοτική, Εκδόσεις Καστανιώτη, Ωκεανίδα, Αρχιπέλαγος\nJoelle LopinotΖοέλ Λοπινό


Αντιφλεγμονώδης Διατροφή: Πλήρης οδηγός\nΑρχικήΔιατροφήΑντιφλεγμονώδης Διατροφή: Πλήρης οδηγός\nΠληρης οδηγός για την αντιφλεγμονώδη διατροφή. Η φλεγμονή είναι ένας φυσιολογικός μηχανισμός που ενεργοποιείται από το ανοσοποιητικό μας σύστημα για να προστατεύσει το σώμα μας από λοιμώξεις και τραυματισμούς, και να επαναφέρει την ομοιόσταση στο σώμα μας.\nΩστόσο, η χρόνια φλεγμονή μπορεί να οδηγήσει σε μακροχρόνια προβλήματα υγείας και ασθένειες αν δεν αντιμετωπιστεί.\nΗ φλεγμονή (inflammation) είναι μια προστατευτική απόκριση που ενεργοποιεί το ανοσοποιητικό σύστημα με σκοπό να εξαλείψει την αρχική αιτία του κυτταρικού τραυματισμού (σε μία προσπάθεια να εξουδετερώσει παθογόνους μικροοργανισμούς ή ερεθιστικούς παράγοντες και κατεστραμμένα κύτταρα), να καθαρίσει τα νεκρά κύτταρα και τους ιστούς που έχουν υποστεί βλάβη και να ξεκινήσει την επιδιόρθωση των ιστών (επούλωση).\nΣυνεπώς η φλεγμονή είναι μία απαραίτητη βιολογική διεργασία για την επούλωση των πληγών, την αντιμετώπιση των λοιμώξεων και την ανάπλαση των ιστών.\nΗ δημιουργία της φλεγμονής περιλαμβάνει αρχικά τη σύνδεση εξωγενών (από παθογόνους εισβολείς) και ενδογενών (από κύτταρα ιστών που έχουν υποστεί βλάβη) μορίων με ειδικούς υποδοχείς αναγνώρισης προτύπων (PRRS και DAMPS, αντίστοιχα) .\nΣτη συνέχεια, το ανοσοποιητικό σύστημα προκαλεί τον πολλαπλασιασμό και ενεργοποίηση των φαγοκυττάρων και την υπερέκφραση φλεγμονωδών μεσολαβητών που ονομάζονται κυτοκίνες.\nΑυτοί οι μεσολαβητές θα προσελκύσουν κύτταρα του ανοσοποιητικού συστήματος, λευκά αιμοσφαίρια και μακροφάγα στις φλεγμονώδεις θέσεις με σκοπό την εξουδετέρωση των λοιμογόνων παραγόντων και των κυττάρων που έχουν υποστεί βλάβη μέσω μίας διαδικασίας που ονομάζεται φαγοκυττάρωση .\nΒασικοί δείκτες φλεγμονής είναι οι προφλεγμονώδεις κυτοκίνες (pro-inflammatory cytokines, όπως IL-6, IL-1β, TNF-a), οι αντιφλεγμονώδεις κυτοκίνες (anti-inflammatory cytokines, όπως IL-10, IL-4, IL-1ra) και η C-αντιδρώσα πρωτεΐνη (C-reactive protein, CRP) .\nHeat (calor) Αυξημένη χημική δραστηριότητα και ροή αίματος στην περιοχή της φλεγμονής στην επιφάνεια του δέρματος\nRedness (rubor) Αγγειοδιαστολή των αιμοφόρων αγγείων, αυξημένη ροή αίματος\nSwelling (tumor) Συσσώρευση υγρού (αίμα και κύτταρα ιστών που έχουν υποστεί βλάβη) λόγω αυξημένης αγγειακής διαπερατότητας και κοκκοποίησης του παρακείμενου ιστού\nPain (dolor) Φυσική και χημική διέγερση των υποδοχέων του πόνου (nociceptors) με τοπική απελευθέρωση φλεγμονωδών μεσολαβητών όπως βραδυκινίνη, προσταγλανδίνη και ισταμίνη (τραυματισμός των νευρικών απολήξεων)\nΟρισμένες αιτίες φλεγμονής αποτελούν η έκθεση σε ξένα ή ερεθιστικά υλικά που το σώμα σας δεν μπορεί εύκολα να αντιμετωπίσει (όπως τα αλλεργιογόνα και περιβαλλοντικές τοξίνες), ορισμένα φάρμακα, και μη θεραπευμένες αιτίες οξείας φλεγμονής (όπως λοίμωξη ή τραυματισμός).\nΠολλοί παράγοντες μπορούν να οδηγήσουν σε φλεγμονή, όπως το κάπνισμα , το αλκοόλ , και το χρόνιο στρες .\nΑκόμη, η χρόνια, συστημική φλεγμονή έχει συσχετιστεί με πολλές καταστάσεις υγείας και ασθένειες, όπως αυτοάνοσα νοσήματα στα οποία το ανοσοποιητικό σύστημα επιτίθεται τους υγιείς ιστούς (ορισμένοι τύποι αρθρίτιδας, ψωρίαση, νόσος του Crohn και ελκώδης κολίτιδα) .\nΩστόσο, ενώ η φλεγμονή είναι απαραίτητη όταν το σώμα πρέπει να αντιμετωπίσει έναν άμεσο κίνδυνο (τραυματισμός ή λοίμωξη), προβλήματα υγείας μπορεί να προκύψουν όταν η φλεγμονή δεν υποχωρήσει.\nΗ χρόνια φλεγμονή έχει συνδεθεί με την εμφάνιση και την εξέλιξη πολλών τύπων ασθενειών, όπως μεταβολικές διαταραχές (σακχαρώδης διαβήτης τύπου ΙΙ, παχυσαρκία, λιπώδες ήπαρ), καρκίνος (όπως στομάχου, παχέος εντέρου), καρδιαγγειακές παθήσεις, μυοσκελετικές διαταραχές (όπως οστεοαρθρίτιδα, σαρκοπενία), φλεγμονώδης νόσος του εντέρου και νευροεκφυλιστικά νοσήματα [10-15].\nΣυγκεκριμένα, είναι γνωστό ότι η παχυσαρκία είναι συνυφασμένη με μία ήπια μορφή χρόνιας φλεγμονής λόγω των φλεγμονωδών μεσολαβητών (όπως λιποκινών και άλλων προφλεγμονωδών κυτοκινών) που παράγονται από τον λιπώδη ιστό και απελευθερώνονται στην κυκλοφορία του αίματος .\nΔιάβασε επίσης : Λαχανικά με πρωτεΐνη: Ποια έχουν περισσότερη;\nΣτο πλαίσιο της αθλητικής ιατρικής, η φλεγμονή περιλαμβάνει κλινικές, φυσιολογικές, κυτταρικές και μοριακές αλλαγές στον τραυματισμένο ιστό. Η ενδομυϊκή φλεγμονή είναι μια στενά συντονισμένη και δυναμική διαδικασία που τελικά οδηγεί σε προσαρμοστική αναδιαμόρφωση και επιστροφή στην ομοιόσταση στο σκελετικό μυ .\nΣτην περίπτωση των αθλητών, αυτή η φλεγμονώδης αντίδραση συνοδεύεται από βλάβη στο σκελετικό μυϊκό ιστό που προκαλείται από έντονη προπόνηση .\nΣυγκεκριμένα, κατά την διάρκεια της άσκησης, οι μυϊκές ίνες παθαίνουν μικροσκοπικές ρήξεις που οδηγούν σε φλεγμονή. Η μυϊκή βλάβη που προκαλείται από την άσκηση ή αλλιώς ασκησιογενής μυϊκή βλάβη (exercise induced muscle damage, EIMD) έχει άμεσο αντίκτυπο στη λειτουργική ικανότητα, το μυϊκό πόνο, την ικανότητα άσκησης, και την δύναμη και αντοχή των άκρων, και συνεπώς περιορίζει την απόδοση ενός αθλητή .\nΑυτό δε σημαίνει ότι η άσκηση είναι κακή για εμάς, αντιθέτως είναι αρκετά ωφέλιμη .\nΩστόσο, σε αθλητές υψηλού επιπέδου που εκτίθενται πολύ συχνά σε προπονητικά προγράμματα υψηλής έντασης ή εξάντλησης, και σε άλλους παράγοντες όπως συχνά ταξίδια, διαταραχές ύπνου, ψυχοκοινωνικές και περιβαλλοντικές πιέσεις μπορούν να εμφανίσουν συστημική φλεγμονή που θα οδηγήσει σε εξασθενημένο ανοσοποιητικό σύστημα και αυξημένη πιθανότητα εμφάνισης ασθενειών .\nΓια τους αθλητές, ένα ισχυρό ανοσοποιητικό σύστημα είναι σημαντικό επειδή αυτό θα επηρεάσει τη διαθεσιμότητά τους για προπόνηση και συμμετοχή σε μεγάλους αγώνες.\nΣε περιόδους χρόνιου στρες, υπάρχει αυξημένη ενεργειακή ζήτηση στο σώμα, με αποτέλεσμα υψηλότερη πρόσληψη αναπνευστικού οξυγόνου. Αυτό οδηγεί σε παραγωγή ελεύθερων ριζών οξυγόνου (reactive oxygen species, ROS) που αποτελούν ασταθή μόρια και μπορεί να προκαλέσουν βλάβες στα κύτταρα και να επιφέρουν τον κυτταρικό θάνατο .\nΤο σώμα μας θα προσπαθήσει να αντιμετωπίσει αυτήν την επίθεση με την πρόκληση φλεγμονής .\nΕνώ οι ελεύθερες ρίζες προκαλούν φλεγμονή, η φλεγμονή μπορεί επίσης να προκαλέσει την παραγωγή ελευθέρων ριζών στο σώμα. Αυτές οι διεργασίες οδηγούν σε χρόνια φλεγμονή και θέτουν το σκηνικό για την πιθανή εμφάνιση χρόνιων ασθενειών .\nΑν και δεν υπάρχει μία συγκεκριμένη «αντιφλεγμονώδης δίαιτα» που μπορεί να ακολουθήσει κάποιος για την αντιμετώπιση της φλεγμονής, μπορεί σίγουρα να επωφεληθεί από ορισμένες διατροφικές προσαρμογές.\nΜία διατροφή για την αντιμετώπιση της φλεγμονής είναι μία ισορροπημένη διατροφή που θα περιλαμβάνει κυρίως φυτικά τρόφιμα, όπως φρούτα, λαχανικά, ξηρούς καρπούς, σπόρους, φασόλια και όσπρια. Συνίσταται μάλιστα η κατανάλωση ποικιλίας τροφίμων με αντιφλεγμονώδεις ιδιότητες, επειδή διαφορετικές ομάδες τροφίμων περιέχουν διαφορετικούς τύπους αντιφλεγμονωδών παραγόντων.\nΌταν επιλέγετε ζωικές πηγές πρωτεϊνών, καλύτερα προτιμήστε άγρια λιπαρά ψάρια, βιολογικά αυγά και κρέας. Η διατροφή σας θα πρέπει να παρέχει ισορροπία μεταξύ πρωτεϊνών, υδατανθράκων και λίπους σε κάθε γεύμα. Βεβαιωθείτε ότι ικανοποιείτε επίσης τις ανάγκες του σώματός σας για βιταμίνες, μέταλλα, φυτικές ίνες και νερό.\nΟρισμένες δίαιτες έχουν αποδειχθεί ότι μειώνουν κάποιους φλεγμονώδεις δείκτες, και αυτές είναι η μεσογειακή διατροφή [26,27], οι χορτοφαγικές δίαιτες , και δίαιτες με χαμηλή περιεκτικότητα σε υδατάνθρακες, ιδιαίτερα σε άτομα που είναι παχύσαρκα ή άτομα με μεταβολικό σύνδρομο [29,30].\nΤα περισσότερα φρούτα και λαχανικά (συνίσταται η κατανάλωση 5 μερίδων φρούτων και λαχανικών ημερησίως) που έχουν έντονα χρώματα περιέχουν σε μεγάλες ποσότητες αντιοξειδωτικά όπως βιταμίνες, ιχνοστοιχεία και φυτοχημικές ενώσεις (phytochemicals), ουσίες που δρουν προστατευτικά για τον οργανισμό και συνδέονται με χαμηλότερους δείκτες φλεγμονής .\nΤα αντιοξειδωτικά είναι ενώσεις που μπορούν να αποτρέψουν τη βλάβη των ιστών (συμπεριλαμβανομένης της φλεγμονής) από τις ελεύθερες ρίζες .\nΔιάβασε επίσης : Τι διατροφή να κάνω για να εχω γερό ανοσοποιητικό σύστημα\nΥπάρχουν ορισμένοι τύποι τροφίμων που μπορούν να προκαλέσουν ή να επιδεινώσουν τη φλεγμονή σε άτομα με αυτοάνοσες διαταραχές. Η κατανάλωση υψηλών ποσοτήτων ζάχαρης και επεξεργασμένων (λευκών) υδατανθράκων, όπως το λευκό ψωμί και τα ζυμαρικά, μπορεί να είναι ιδιαίτερα επιβλαβής και να συμβάλει στη φλεγμονή, την αντίσταση στην ινσουλίνη και την παχυσαρκία [32,33].\nΕπιπλέον, η κατανάλωση επεξεργασμένων τροφίμων (κυρίως τηγανητά) που περιέχουν υδρογονωμένα λίπη (trans fats) και διάφορα φυτικά έλαια (όπως το σογιέλαιο και το αραβοσιτέλαιο) έχουν αποδειχθεί ότι προάγουν τη φλεγμονή και βλάπτουν τα ενδοθηλιακά κύτταρα των αρτηριών λόγω της υψηλής περιεκτικότητάς τους σε ωμέγα-6 λιπαρά οξέα [34-36].\nΗ υπερβολική πρόσληψη αλκοόλ, ζαχαρούχων ποτών και επεξεργασμένων κρεάτων μπορούν επίσης να αυξήσουν τα επίπεδα φλεγμονής στο σώμα [37,38]. Επιπλέον, ένας καθιστικός τρόπος ζωής που δεν περιλαμβάνει σωματική άσκηση είναι ένας σημαντικός μη διαιτητικός παράγοντας που μπορεί να προωθήσει τη φλεγμονή .\nΗ τυπική διατροφή του δυτικού κόσμου (Western diet), η οποία είναι πλούσια σε επεξεργασμένα τρόφιμα, πρόσθετα σάκχαρα και ζωικά λίπη, ενώ έχει χαμηλή περιεκτικότητα σε φρούτα, λαχανικά, δημητριακά ολικής αλέσεως και ω-3 λιπαρά οξέα αποτελεί ακόμη ένα σημαντικό αίτιο για την αύξηση της φλεγμονής .\nΕπιπλέον, τα μούρα είναι πλούσια σε κερσετίνη (quercetin), ένα φλαβονοειδές ευρέως κατανεμημένο στη φύση και βρίσκεται σε τρόφιμα όπως εσπεριδοειδή, ελαιόλαδο, μήλα, πράσινο τσάι και κόκκινο κρεμμύδι.\nΗ παρουσία της κερσετίνης όπως και των συναφών φυτοθρεπτικών συστατικών, εξηγούν τα οφέλη στην υγεία μας. Αυτές οι ενώσεις, μεμονωμένα είτε σε συνδυασμό, είναι ευεργετικές για την υγεία μας (πρόληψη διαταραχών φλεγμονής, καρδιαγγειακών παθήσεων ή προστατευτικών επιδράσεων για τη μείωση του κινδύνου διαφόρων τύπων καρκίνου) .\nΣυγκεκριμένα, η χρήση συμπληρωμάτων (~300 mg πολυφαινολών 1-2 ώρες πριν από την άσκηση) μπορεί να καθυστερήσει την εμφάνιση κόπωσης κατά τη διάρκεια έντονης και επαναλαμβανόμενης άσκησης (sprint) μειώνοντας την υπερβολική παραγωγή ROS και συνεπώς να ενισχύσουν την αθλητική απόδοση .\nΑκόμη, έχει βρεθεί πως κατανάλωση μεγαλύτερη από 1000 mg πολυφαινολών ημερησίως για 3 ή περισσότερες ημέρες πριν και μετά την άσκηση μπορεί να ενισχύσει την ανάρρωση μετά από μυϊκή βλάβη . Ωστόσο, περισσότερες μελέτες απαιτούνται για να επιβεβαιωθούν αυτά τα ευρήματα σε όλους τους τύπους άσκησης.\nΈνα από τα σημαντικότερα συστατικά των σταφυλιών είναι οι αντιοξειδωτικές πολυφαινόλες. Τα σταφύλια περιέχουν και αυτά ανθοκυανίνες και η φλούδα τους είναι πλούσια σε ρεσβερατρόλη, ένα αντιοξειδωτικό το οποίο βρέθηκε ότι μείωσε τους δείκτες φλεγμονής σε άντρες με μεταβολικό σύνδρομο .\nH κατανάλωση χυμού σταφυλιού μπορεί να μειώσει τους δείκτες φλεγμονής στο αίμα σε άτομα που πάσχουν από στεφανιαία νόσο μέσω της ρύθμισης της έκφρασης προφλεγμονωδών γονιδίων .\nΤα σταφύλια περιέχουν επίσης μια φυτική ένωση που ονομάζεται προανθοκυανιδίνη. Εργαστηριακές έρευνες (in vitro studies) έχουν δείξει ότι το εκχύλισμα προανθοκυανιδίνης από σπόρους σταφυλιού μείωσε τη φλεγμονή που σχετίζεται με τη ρευματοειδή αρθρίτιδα .\nΒεβαίως είναι σημαντικό να τονίσουμε ότι οι έρευνες αυτές χρησιμοποιούν συμπυκνωμένες δόσεις αντιοξειδωτικών, πολύ υψηλότερες από αυτές που θα συμπεριλάμβανε μία τυπική μερίδα σταφυλιών.\nΩστόσο, απαιτούνται περισσότερες μελέτες με υψηλότερες δόσεις πολυφαινολών, μεγαλύτερη διάρκεια θεραπείας, διαφορετικές πηγές πολυφαινολών σταφυλιών και μεγαλύτερος αριθμός συμμετεχόντων για να διευκρινιστεί η πιθανή ευεργετική τους δράση στην αντιμετώπιση της φλεγμονής.\nΕίναι φανερό από τις μέχρι τώρα μελέτες ότι το αβοκάντο περιέχει αρκετές αντιοξειδωτικές ουσίες όπως οι φαινολικές ενώσεις (φαινολικά και υδροξυκινναμικά οξέα, φλαβονοειδών και τανίνες), τα καροτενοειδή, και οι τοκοφερόλες, ακετογενίνες, μονοακόρεστα και πολυακόρεστα λιπαρά οξέα .\nΤο αβοκάντο αποτελεί πλούσια πηγή σε καροτενοειδή και φλαβονοειδή, όπως ανθοκυανίνες και τοκοφερόλες, οι οποίες έχουν συσχετιστεί με σημαντικές αντιοξειδωτικές, νευροπροστατευτικές και καρδιοπροστατευτικές δράσεις . Λόγω της παρουσίας υψηλότερης περιεκτικότητας σε ορισμένες ουσίες όπως οι κατεχίνες, τα τριτερπένια, και η προανθοκυανιδίνη, τα εκχυλίσματα σπόρων αβοκάντο έχουν αναφερθεί ότι εμφανίζουν μεγαλύτερη αντιοξειδωτική ικανότητα .\nΑκόμη, μελέτες έχουν βρει πως βιοδραστικές ενώσεις που προέρχονται από το αβοκάντο όπως τα καροτενοειδή (α-καροτένιο, β-κρυπτοξανθίνη, το λυκοπένιο και η λουτεΐνη/ζεαξανθίνη, και η γλουταθειόνη) μπορούν να αναστείλουν αποτελεσματικά την ανάπτυξη διαφόρων καρκινικών κυττάρων συμβάλλοντας έτσι στην πρόληψη και θεραπεία διαφόρων τύπων καρκίνου .\nΔιάβασε επίσης : Οι καλύτερες τροφές για χτίσιμο μυών εκτός κρέατος\nΟι κόκκινες τσίλι πιπεριές (red chili peppers) είναι πλούσιες σε καψαϊκίνη (capsaicin), μία ουσία που δίνει την καυτερή γεύση στις πιπεριές. Η καψαϊκίνη έχει βρεθεί πως μειώνει τον πόνο και τη φλεγμονή, και εμπεριέχεται σε φαρμακευτικά προϊόντα που χρησιμοποιούνται για τη μείωση του πόνου στις αρθρώσεις .\nΑκόμη, έχει βρεθεί πως βελτιώνει τα συμπτώματα αρκετών χρόνιων παθήσεων όπως το άσθμα, ο διαβήτης, και διάφοροι τύποι καρκίνου καθώς εμποδίζει την έκφραση ορισμένων φλεγμονωδών μεσολαβητών (NF-κB, PGE2, IL-1β, IL-6, TNF-α) .\nΕκτός από την καψαϊκίνη, οι κόκκινες πιπεριές περιέχουν επίσης β-καροτένιο, ζεαξανθίνη, λουτεΐνη, καφεϊκό οξύ και καψαθίνη , ουσίες με ισχυρές αντιοξειδωτικές δράσεις που μπορούν να μειώσουν τη φλεγμονή και να αποτρέψουν την πρόωρη γήρανση .\nΟι πιπεριές του γένους Capsicum περιέχουν ένα ευρύ φάσμα φυτοχημικών συστατικών με γνωστές αντιοξειδωτικές ιδιότητες, όπως τα καροτενοειδή, καψαϊκινοειδή και φαινολικές ενώσεις ιδιαίτερα φλαβονοειδή όπως η λουτεολίνη .\nΑκόμη, αποτελούν πηγές βιταμίνης C και της αντιοξειδωτικής κερσετίνης, τα οποία μπορούν να επιφέρουν ισχυρά αντιφλεγμονώδη αποτελέσματα .\nΤα πράσινα φυλλώδη λαχανικά είναι πλούσια σε θρεπτικά συστατικά και ορισμένα από τα συστατικά τους μπορεί να βοηθήσουν στη μείωση της φλεγμονής.\nΣυγκεκριμένα, το μπρόκολο και το σπανάκι έχουν ιδιαίτερα υψηλή περιεκτικότητα στο αντιοξειδωτικό καμφερόλη (kaempferol) ένα φυσικό φλαβονοειδές που μπορεί να μειώσει τη φλεγμονή και να βοηθήσει στην καταπολέμηση των ασθενειών όπως η ρευματοειδής αρθρίτιδα .\nΕπιπρόσθετα, το μπρόκολο αποτελεί πλούσια πηγή φυτικών ινών, βιταμινών C και K, φυλλικού οξέος και αντιοξειδωτικών, όπως τα φλαβονοειδή, η καμφερόλη, η κερσετίνη, και τα καροτενοειδή, τα οποία συμβάλλουν στη μείωση του οξειδωτικού στρες στο σώμα .\nΤο σπανάκι είναι πλούσιο σε καροτενοειδή, βιταμίνες C, E και K, οι οποίες έχουν βρεθεί ότι προστατεύουν το σώμα από τις προφλεγμονώδεις κυτοκίνες .\nΑκόμη, το κέιλ (kale) περιέχει ποικιλία φυτοθρεπτικών συστατικών και αντιοξειδωτικών, όπως οι βιταμίνες A, C και K, η καμφερόλη και η κερσετίνη, τα καροτενοειδή (β-καροτένιο), το μαγνήσιο, ο σίδηρος και το ασβέστιο που βοηθούν στην προστασία του σώματός μας από κυτταρικές βλάβες .\nΤα σταυρανθή λαχανικά (όπως το μπρόκολο, το κουνουπίδι, τα λαχανάκια των Βρυξελλών και το λάχανο) είναι εξαιρετικά θρεπτικά και έχουν συσχετιστεί με τη μείωση της φλεγμονής που σχετίζεται με τον κίνδυνο καρδιακών παθήσεων.\nΣυγκεκριμένα, έχει βρεθεί πως περιέχουν ένα ισχυρό αντιοξειδωτικό, τη σουλφοραφάνη, η οποία καταπολεμά τις φλεγμονές μειώνοντας τα επίπεδα κυτοκινών και άλλων προφλεγμονωδών μεσολαβητών που πυροδοτούν τη φλεγμονή .\nΤα μανιτάρια έχουν υψηλή θρεπτική αξία, καθώς είναι πλούσιες πηγές υδατανθράκων, πρωτεϊνών, ελεύθερων αμινοξέων και βιταμινών, μετάλλων και ιχνοστοιχείων. Είναι επίσης πλούσια σε πολλούς βιοδραστικούς μεταβολίτες με φαρμακολογική αξία όπως οι λεκτίνες, οι πολυσακχαρίτες (β-γλυκάνες), οι πολυφαινόλες, τα τερπενοειδή, οι εργοστερόλες και οι πτητικές οργανικές ενώσεις.\nΤα μανιτάρια αποτελούν ακόμη μία τροφή με αντιφλεγμονώδη δράση, και έχουν χαμηλά επίπεδα θερμίδων, ενώ έχουν υψηλή συγκέντρωση σε σελήνιο, χαλκό και υδατοδιαλυτές βιταμίνες του συμπλέγματος Β.\nΤα βρώσιμα μανιτάρια περιέχουν ενώσεις, οι οποίες μπορούν να συμβάλλουν στην ενίσχυση της ανοσίας του οργανισμού αλλά και στη μείωση της φλεγμονής στο σώμα.\nΈχει αναφερθεί, για παράδειγμα, ότι εκχυλίσματα μανιταριών έδειξαν σημαντικές μειώσεις στη δράση φλεγμονωδών μεσολαβητών όπως το νιτρικό οξείδιο (ΝΟ), οι κυτοκίνες και οι προσταγλανδίνες, αναστέλλοντας έτσι ορισμένες λειτουργίες μακροφάγων και συνεπώς μειώνοντας την φλεγμονή .\nΟι β-γλυκάνες που προέρχονται από μανιτάρια έχουν αναφερθεί ότι ρυθμίζουν τα επίπεδα κυτοκινών και τη δραστηριότητα των φαγοκυττάρων, παρέχουν προστασία από τη σηψαιμία, τις λοιμώξεις και τη φλεγμονή που σχετίζεται με την ανάπτυξη καρκινικών όγκων και τις φλεγμονώδεις νόσους του εντέρου .\nΑν και η βιβλιογραφία σχετικά με τις ιδιότητες των γλυκανών είναι εκτεταμένη, οι κυτταρικοί και μοριακοί μηχανισμοί πίσω από τις δράσεις τους δεν έχουν ακόμη αναλυθεί πλήρως.\nΟι ντομάτες έχουν υψηλή περιεκτικότητα σε βιταμίνη C, κάλιο και λυκοπένιο, ένα αντιοξειδωτικό με εντυπωσιακή αντιοξειδωτική δράση .\nΑρκετές μελέτες έχουν συσχετίσει τη χαμηλή συγκέντρωση του λυκοπενίου στην κυκλοφορία του αίματος με υψηλότερα επίπεδα ορισμένων βιοδεικτών φλεγμονής σε ασθενείς με διάφορους τύπους καρκίνου (παχέος εντέρου, γαστρεντερικού σωλήνα, προστάτη, μαστού), στηθάγχη, ισχαιμικό εγκεφαλικό επεισόδιο, χρόνια ηπατίτιδα κ.α .\nΠαρόλο που πολλές μελέτες έχουν διερευνήσει τη σχέση μεταξύ φλεγμονής και λυκοπενίου, τα αποτελέσματα φαίνεται να μην είναι συστηματικά ίδια. Με βάση τα αποτελέσματα μίας ανάλυσης 35 μελετών φαίνεται πως υπάρχουν λίγες ενδείξεις ότι η αύξηση της πρόσληψης ντομάτας ή του συμπληρώματος λυκοπενίου μειώνει τη φλεγμονή .\nΩστόσο, οι επιστήμονες υποστηρίζουν ότι η εξάντληση του λυκοπενίου μπορεί να είναι ένα από τα πρώτα σημάδια φλεγμονής χαμηλού βαθμού (low-grade inflammation).\nΤα διαθέσιμα δεδομένα συνεπώς υπονοούν ότι είναι ωφέλιμο να καταναλώνουμε τροφές πλούσιες σε λυκοπένιο περιστασιακά για να παραμείνουμε υγιείς και να διατηρούνται τα επίπεδα του λυκοπενίου στην κυκλοφορία μέσα στο φυσιολογικό εύρος .\nΤα φυτά του γένους Allium είναι γνωστά για την παραγωγή οργανικών θειικών ενώσεων, οι οποίες διαθέτουν ενδιαφέρουσες βιολογικές και φαρμακολογικές ιδιότητες. Αυτές οι ενώσεις ανήκουν στην κατηγορία των βραχείας αλύσου φρουκτο-ολιγοσακχαριτών (scFOS).\nΤα προϊόντα αυτά αποτελούν πρεβιοτικά τρόφιμα, οπότε τα υπολείμματά τους αποτελούν τροφή για τα «καλά» βακτήρια του εντέρου. Έτσι, ενισχύουν το ανοσοποιητικό σύστημα και μειώνουν τα επίπεδα φλεγμονής στο σώμα.\nΤο σκόρδο (Allium sativum) εμφανίζει ένα ευρύ φάσμα ευεργετικών επιδράσεων όπως προστασία έναντι των μικροβιακών λοιμώξεων καθώς επίσης και καρδιοπροστατευτικές, αντικαρκινικές και αντιφλεγμονώδεις δράσεις.\nΕνώσεις που προέρχονται από το σκόρδο μπορούν να εμποδίσουν το σηματοδοτικό μονοπάτι ΝΡ-kΒ, αναστέλλοντας τη μεταγραφή αρκετών γονιδίων κυτοκινών που εμπλέκονται σε προφλεγμονώδεις αποκρίσεις, όπως TNF-α, IL-1β, IL-6, MCP-1 , και IL-12 .\nΔιάβασε επίσης : Οστικό οίδημα: Τι είναι και πως αντιμετωπίζεται\nΗ πιπερόριζα ή αλλιώς τζίντζερ αποτελεί ένα φυτό, η ρίζα του οποίου χρησιμοποιείται για τις αντιφλεγμονώδεις και φαρμακευτικές του ιδιότητες. Το τζίντζερ ενισχύει το ανοσοποιητικό σύστημα και μπορεί να βοηθήσει στην αντιμετώπιση της φλεγμονής σε αλλεργικές και ασθματικές διαταραχές .\nΠληθώρα αντιοξειδωτικών ενώσεων περιέχονται στο τζίντζερ, και έχει βρεθεί πως ελαχιστοποιούν την παραγωγή προφλεγμονωδών κυτοκινών μειώνοντας τον πόνο και τη φλεγμονή που σχετίζεται με την αρθρίτιδα .\nΗ λήψη υψηλών δόσεων τζίντζερ (1500mg) ημερησίως μείωσε τους φλεγμονώδεις δείκτες του αίματος, συμπεριλαμβανομένης της CRP και της IL-1, σε άτομα με διαβήτη και άτομα με οστεοαρθρίτιδα .\nΣυγκεκριμένα, το τζίντζερ περιέχει δραστικές φαινολικές ενώσεις όπως η τζιντζερόλη, η παραδόλη και η σογκαόλη που έχουν αντιοξειδωτικές, αντικαρκινικές, αντιφλεγμονώδεις και αντι-αθηροσκληρωτικές ιδιότητες .\nΗ τζιντζερόλη, η σογκαόλη και άλλες δομικά σχετικές ουσίες στο τζίντζερ αναστέλλουν τη βιοσύνθεση της προσταγλανδίνης και του λευκοτριενίου, και των προφλεγμονωδών κυτοκινών όπως IL-1, TNF-α και IL-8 .\nΟ κουρκουμάς είναι ένα μπαχαρικό με πολλες ιδιότητες που περιέχει μια φυσική πολυφαινόλη, την κουρκουμίνη, η οποία έχει αποδειχθεί ότι έχει κυρίως αντιοξειδωτικές και επίσης αντιφλεγμονώδεις ιδιότητες. Ο κουρκουμάς έχει βρεθεί πως μειώνει τη φλεγμονή που σχετίζεται με την αρθρίτιδα, τον διαβήτη και άλλες ασθένειες .\nΑκόμη, η κουρκουμίνη θα μπορούσε να βελτιώσει τη μυϊκή βλάβη που προκαλείται από την άσκηση (EIMD) και την αθλητική απόδοση.\nΣυγκεκριμένα, η κουρκουμίνη επάγει την αρνητική ρύθμιση της έκφρασης των προφλεγμονωδών ιντερλευκινών (IL-1, IL-2, IL-6, IL-8 και IL-12) και άλλων φλεγμονωδών μεσολαβητών μέσω της αναστολής ορισμένων ενδοκυτταρικών σηματοδοτικών μονοπατιών.\nΑκόμη, προστατεύει τα κύτταρα από την απόπτωση επαναφέροντας έναν αντιφλεγμονώδη φυσιολογικό φαινότυπο στα κύτταρα . Μία ανάλυση 11 μελετών έδειξε ότι η λήψη ενός συμπληρώματος 400 mg κουρκουμίνης, δύο ημέρες πριν και τρεις ημέρες μετά την άσκηση, φαίνεται να είναι αποτελεσματική προσέγγιση στη μείωση της φλεγμονής που προκαλείται από την άσκηση λόγω της άμεσης δράσης στο σηματοδοτικό μονοπάτι NF-kB, το οποίο επηρεάζει την έκφραση των κυτοκινών IL-8 και IL-6 .\nΑξίζει να σημειωθεί ότι συγκεκριμένη δόση κουρκουμίνης ημερησίως έχει βρεθεί να συνεισφέρει στην καταπολέμηση της φλεγμονής και ότι η φρέσκια ρίζα ή τα προϊόντα σε σκόνη κουρκουμά περιέχουν συνήθως μικρή ποσότητα της δραστικής ουσίας κουρκουμίνης (2-5% καθαρού βάρους).\nΈτσι η λήψη συμπληρωμάτων μπορεί να είναι πιο εύκολη και ο συνδυασμός με το μαύρο πιπέρι που περιέχει πιπερίνη να βοηθήσει στην καλύτερη απορρόφηση της κουρκουμίνης.\nΤα λιπαρά ψάρια, όπως ο σολομός, η σαρδέλα, το σκουμπρί, η ρέγγα και η αντζούγια (συνίσταται να καταναλώνονται τουλάχιστον 2 φορές την εβδομάδα) αποτελούν εξαιρετικές πηγές πρωτεΐνης και είναι πλούσια σε πολυακόρεστα, μακράς αλύσου, ωμέγα-3 λιπαρά οξέα: εικοσαπεντεανοϊκό οξύ (eicosapentaenoic acid, EPA) και εικοσιδυαεξαενοϊκό οξύ (docosahexaenoic acid, DHA).\nΑκόμη, συμμετέχουν στις φλεγμονώδεις διαδικασίες ρυθμίζοντας τη φλεγμονή, επειδή επηρεάζουν την έκφραση των γονιδίων που σχετίζονται με αυτή.\nΓια παράδειγμα, μειώνουν την έκφραση προφλεγμονωδών κυτοκινών και εμποδίζουν τον πολλαπλασιασμό κυττάρων που προάγουν τη φλεγμονή και τη μετατροπή του αραχιδονικού οξέος σε εικοσανοειδή (φλεγμονώδεις μεσολαβητές) .\nΔιάβασε επίσης: Πως βοηθάει η διατροφή στην αποκατάσταση τραυματισμών\nΟι έρευνες δείχνουν ότι τα ωμέγα-3 λιπαρά οξέα μειώνουν τις φλεγμονές και μπορούν να βοηθήσουν στη μείωση του κινδύνου χρόνιων ασθενειών, όπως είναι οι καρδιακές παθήσεις και η αρθρίτιδα.\nΤα EPA και DHA είναι απαραίτητα λιπαρά οξέα τα οποία αποτελούν αναπόσπαστο μέρος των κυτταρικών μεμβρανών και έχει βρεθεί πως μειώνουν τη φλεγμονή που μπορεί να προκαλέσει βλάβη στα αιμοφόρα αγγεία και να οδηγήσει σε καρδιαγγειακά νοσήματα και εγκεφαλικά επεισόδια .\nΕίναι πλέον επιστημονικά αποδεδειγμένο ότι τα πολυακόρεστα λιπαρά οξέα μειώνουν τη φλεγμονή και τα αυξημένα επίπεδα χοληστερόλης και τριγλυκεριδίων με αποτέλεσμα να αναστείλουν την συσσώρευση πλάκας εντός των αρτηριών .\nΑκόμη, τα λιπαρά ψάρια έχουν υψηλή περιεκτικότητα σε ωμέγα-3 λιπαρά οξέα και βιταμίνη D, που μπορεί να είναι ευεργετικά για τη μείωση της φλεγμονής και της σοβαρότητας των συμπτωμάτων της αρθρίτιδας [73,74].\nΤο ελαιόλαδο είναι πλούσιο σε πολυφαινόλες, οι οποίες είναι φυτικές ουσίες με ισχυρή αντιμικροβιακή, αντιοξειδωτική και αντιφλεγμονώδη δράση, και εμποδίζουν την οξείδωση των λιπαρών οξέων του ελαιολάδου.\nΠιο συχνά αναφερόμενες πολυφαινόλες είναι η ελαιοκανθάλη, η ελαιασίνη, ελαιοευρωπαΐνη και διάφορες αγλυκόνες της, η λιγκστροσίδη και η βανιλλίνη.\nΤο έξτρα παρθένο ελαιόλαδο είναι πλούσιο σε μονοακόρεστα λίπη και χρησιμοποιείται σε μεγάλο βαθμό στη μεσογειακή διατροφή που έχει βρεθεί ότι μειώνει τη φλεγμονή όπως προαναφέρθηκε . Το ελαιόλαδο περιέχει ακόμη τοκοφερόλες (βιταμίνη Ε), φαινόλες, υδρογονάνθρακες (σκουαλένιο), στερόλες (φυτοστερόλες) και αρωματικές ενώσεις.\nΣυγκεκριμένα, η επίδραση της ελαιοκανθάλης (oleocanthal), ενός φαινολικού παραγώγου με ισχυρή αντιοξειδωτική δράση, φαίνεται να έχει αντιφλεγμονώδη δράση ανάλογη της ιβουπροφαίνης (ibuprofen), το οποίο είναι ένα μη στεροειδές αντιφλεγμονώδες φάρμακο (ΜΣΑΦ) με αναλγητική, αντιφλεγμονώδη και αντιπυρετική δράση .\nΟι ξηροί καρποί (όπως τα αμύγδαλα και τα καρύδια) περιέχουν αρκετά θρεπτικά συστατικά, πλούσια σε ακόρεστα λιπαρά οξέα, φυτικές πρωτεΐνες υψηλής ποιότητας, φυτικές ίνες, μέταλλα, βιταμίνες και άλλες βιοδραστικές ενώσεις όπως φυτοστερόλες και φαινολικά αντιοξειδωτικά .\nΕπιδημιολογικές μελέτες έχουν δείξει συστηματικά ότι η πρόσληψη ξηρών καρπών σχετίζεται με μειωμένο κίνδυνο διαβήτη τύπου II και καρδιαγγειακής νόσου (cardiovascular diseases, CVD) καθώς μειώνουν τα επίπεδα των λιπιδίων που σχετίζονται με τα επίπεδα της LDL χοληστερόλης .\nΟι ξηροί καρποί έχουν υψηλή περιεκτικότητα σε ακόρεστα λιπαρά οξέα και αρκετές μελέτες έδειξαν ότι τα πολυακόρεστα λιπαρά οξέα (polyunsaturated fatty acids, PUFAs), ιδιαίτερα το α-λινολενικό οξύ (ALA), το οποίο βρίσκεται σε υψηλή συγκέντρωση στα καρύδια και στους σπόρους λιναρόσπορου, συσχετίστηκαν με μείωση σε φλεγμονώδεις δείκτες όπως CRP, IL-6, TNFR2 . Μια ανάλυση 13 μελετών έδειξε ότι η κατανάλωση καρυδιών σχετίζεται με μειωμένους δείκτες φλεγμονής .\nΆλλα συστατικά των ξηρών καρπών, όπως οι φυτικές ίνες, η βιταμίνη Ε, η L-αργινίνη και φαινολικές ενώσεις, έχουν επίσης αντιφλεγμονώδη δράση .\nΗ L-αργινίνη, ένα αμινοξύ με υψηλή περιεκτικότητα σε φιστίκια και φουντούκια, είναι πρόδρομος για τη σύνθεση του νιτρικού οξειδίου που προέρχεται από το ενδοθήλιο, η οποία μπορεί επίσης να εξηγήσει τα ευεργετικά αποτελέσματα της πρόσληψης ξηρών καρπών στην αγγειακή αντιδραστικότητα .\nΗ μαύρη σοκολάτα (με περιεκτικότητα ≥70% σε κακάο) είναι πλούσια σε αντιοξειδωτικές πολυφαινόλες λόγω του κακάου που περιέχει, και ιδιαίτερα σε φλαβονόλες, κυρίως επικατεχίνη (εώς 35% της συνολικής συγκέντρωσης πολυφαινολών), προανθοκυανιδίνες και ανθοκυανίνες .\nΤο κακάο περιέχει πολλές βιοδραστικές ενώσεις, συμπεριλαμβανομένων υψηλών επιπέδων πολυφαινολών (12-18% ξηρού βάρους), καθώς και λιπαρών οξέων, βιταμινών, μετάλλων, φυτικών ινών και αρκετών αλκαλοειδών μεθυλοξανθίνης (4% ξηρού βάρους), οι οποίες είναι ψυχοδραστικές ντοπαμινεργικές ουσίες όπως η καφεΐνη, η θεοβρωμίνη, και η θεοφυλλίνη .\nΟι φλαβονόλες είναι υπεύθυνες για τα αντιφλεγμονώδη αποτελέσματα της σοκολάτας και προωθούν την εύρυθμη λειτουργία των ενδοθηλιακών κυττάρων των αρτηριών, μειώνοντας τον κίνδυνο εμφάνισης καρδιαγγειακών νοσημάτων . Οι πολυφαινόλες που περιέχει η μαύρη σοκολάτα και το κακάο έχουν συσχετιστεί με μειωμένο κίνδυνο ορισμένων χρόνιων παθήσεων, όπως καρκίνος, καρδιαγγειακές παθήσεις και νευροεκφυλιστικές διαταραχές .\nΤο πράσινο τσάι είναι πλούσιο σε πολυφαινόλες συμπεριλαμβανομένων των κατεχινών. Συγκεκριμένα, το πράσινο τσάι περιέχει μία ένωση, την επιγαλλοκατεχίνη (epigallocatechin 3-gallate, (EGCG)) που φαίνεται πως έχει ευεργετικές επιδράσεις στην υγεία ως διατροφικός παράγοντας.\nΤο EGCG αλληλεπιδρά άμεσα με πρωτεΐνες και φωσφολιπίδια στην πλασματική μεμβράνη των κυττάρων και ρυθμίζει τις οδούς μεταγωγής σήματος, τους παράγοντες μεταγραφής, τη μεθυλίωση του DNA, τη μιτοχονδριακή λειτουργία και την αυτοφαγία .\nΑκόμη, η επιγαλλοκατεχίνη έχει βρεθεί πως έχει αντιφλεγμονώδεις ιδιότητες που μπορούν να βοηθήσουν στην ανακούφιση ορισμένων από τις εξάρσεις που σχετίζονται με φλεγμονώδεις παθήσεις του εντέρου (inflammatory bowel disease, IBD) .\nΤο πράσινο τσάι φαίνεται επίσης να μειώνει τις φλεγμονώδεις καταστάσεις που σχετίζονται με καρδιακά νοσήματα, τη νόσο του Αλτσχάιμερ, την παχυσαρκία, το μεταβολικό σύνδρομο και ορισμένους τύπους καρκίνου .\nΣε ορισμένες περιπτώσεις όπως σε άτομα με παχυσαρκία και καρδιαγγειακά νοσήματα, η αντιμετώπιση της φλεγμονής είναι αναγκαίο να συμπεριλαμβάνει απλές αλλά σημαντικές διατροφικές προσαρμογές.\nΌλες οι παραπάνω πληροφορίες δε σημαίνουν ότι μία διατροφή που περιλαμβάνει τροφές με αντιφλεγμονώδη δράση μπορεί να αποτελεί τη μοναδική θεραπευτική προσέγγιση σε άτομα με εκτεταμένες χρόνιες ή συστημικές φλεγμονές.\nΠαρόλα αυτά μπορούν συνεργιστικά και με άλλες φαρμακευτικές προσεγγίσεις όταν είναι αναγκαίο να αντιμετωπίσουν αποτελεσματικά τη φλεγμονή στο σώμα.\nΠροηγούμενο άρθροΤι είναι η κρεατίνη και ποια τρόφιμα έχουν υψηλότερη περιεκτικότητα\nΕπόμενο άρθροΒουλιμία και ανορεξία: Πως θα τις διακρίνω και τι επιπτώσεις έχουν;


bomb.gr: "ΒΗΜΑΤΟΔΟΤΗΣ" : Η ΒΑΛΑΒΑΝΗ ΔΕΝ... ΠΟΛΥΜΙΛΑΕΙ ΣΤΗ ΜΑΜΑ ΤΗΣ!\n"ΒΗΜΑΤΟΔΟΤΗΣ" : Η ΒΑΛΑΒΑΝΗ ΔΕΝ... ΠΟΛΥΜΙΛΑΕΙ ΣΤΗ ΜΑΜΑ ΤΗΣ!\nΑποκαλυπτικό ρεπορτάζ για τη Νάντια Βαλαβάνηκαι την ανάληψη τουθ επίμαχου ποσού από υποκατάστημα της Εθνικής στην Κρήτη δημοσιεύει σήμερα ο "Βηματοδότης" στοtovima.gr. Αντιγράφουμε ολόκληρο το ρεπορτάζ...\n"Αυτή η ιστορία με τις 200.000 ευρώ που έφυγαν από τράπεζα στο πάρα πέντε της επιβολής capital controls πολύ με προβλημάτισε. Είναι δυνατόν, είπα, να συμβαίνει κάτι τέτοιο και μάλιστα, όπως άφηναν να εννοηθεί, από υπουργό ο οποίος εκ της ιδιότητάς του έχει και εσωτερική ενημέρωση; Αφήστε που θύμιζε έντονα την περίπτωση της Κύπρου, όπου, όπως αποδείχθηκε, λίγες ημέρες πριν από το «κούρεμα» των καταθέσεων συγγενικά πρόσωπα πολιτικών έβγαλαν τα λεφτά τους στο εξωτερικό και κέρδισαν εκατομμύρια. Τι ακριβώς έχει συμβεί, πόσα χρήματα έφυγαν από τις τράπεζες και ποια ανάμειξη είχε στην υπόθεση η μέχρι πρότινος αναπληρώτρια υπουργός Οικονομικών κυρία Νάντια Βαλαβάνη (φωτογραφία);\nΠροτού σας αποκαλύψω τι ακριβώς έγινε (για να διαπιστώσετε και μόνοι σας το μπάχαλο που επικρατεί στην πολιτική ζωή) οφείλω να σας πω τι λέει η ίδια η κυρία Βαλαβάνη. Σε ερώτηση αν πήρε τις καταθέσεις της από την τράπεζα τι νομίζετε ότι απάντησε, αφού προηγουμένως έκανε λόγο για λάσπη; «Δεν διαθέτω λογαριασμό σε τράπεζα της Κρήτης. Δεν έκανα καμία ανάληψη πριν από την επιβολή ελέγχου κεφαλαίων». Οταν ρωτήθηκε αν συγγενικά της πρόσωπα απέσυραν χρήματα από τράπεζα, εκεί άλλαξε το τροπάριο και αποκάλυψε ότι η μητέρα της είναι 85 ετών, ότι δεν έχει στενές σχέσεις μαζί της, ότι έχει χρήματα επειδή εισέπραξε περισσότερα απ' ό,τι εκείνη από την πώληση του ξενοδοχείου τους και ότι, παρά τα 85 της χρόνια, έχει... μυαλό ξουράφι! Διαχειρίζεται μόνη της τα χρήματά της. Απίστευτο, ε; Θέλετε κι άλλα;\nΤο όλο άγχος και ο προβληματισμός της κυρίας Βαλαβάνη ήταν να μη συνδεθεί η παραίτησή της από τον υπουργικό θώκο με τα 200.000 ευρώ που «έφυγαν» από τράπεζα προτού επιβληθεί αναγκαστική τραπεζική αργία. «Ξέρετε, εγώ ετοίμασα την παραίτησή μου και την έδωσα στον Πρωθυπουργό από τη Δευτέρα το πρωί, μόλις άκουσα τα συμπεράσματα της Συνόδου Κορυφής με τα οποία δεν συμφωνούσα και γι' αυτό θα καταψηφίσω το Μνημόνιο» έλεγε και ξανάλεγε. Για την ταμπακέρα όμως τίποτα: ποιος ή ποια, δηλαδή, μεσολάβησε και αποσύρθηκαν από την τράπεζα 200.000 ευρώ λίγο προτού επιβληθούν τα capital controls; Τι ήταν αυτό που φόβισε τον/την αναλήπτη/τρια και απέσυρε τα χρήματα; Πού πήγαν τα χρήματα αυτά; Σε κανένα... στρώμα ή σε τράπεζα στο εξωτερικό; Το μόνο για το οποίο διαβεβαίωσε η πρώην υπουργός ήταν ότι δεν έβγαλε χρήματα εκτός Ελλάδος.


Μετατρέψτε Δηνάριο του Μπαχρέιν (BHD) και PATACA του Μακάο (MOP): Υπολογιστής μετατροπής ισοτιμίας συναλλάγματος\nΥπολογιστής μετατροπής συναλλαγματικής ισοτιμίας νομίσματος για Δηνάριο του Μπαχρέιν (BHD) και PATACA του Μακάο (MOP)\nΑυτός ο μετατροπέας από Δηνάριο του Μπαχρέιν σε PATACA του Μακάο είναι ενημερωμένος με τις συναλλαγματικές ισοτιμίες από 5 Ιουλίου 2022.\nΕισάγετε το ποσό που πρόκειται να μετατραπεί στο πλαίσιο στα αριστερά του Δηνάριο του Μπαχρέιν. Χρησιμοποιήστε "αντιμετάθεση νομισμάτων" για να κάνετε το PATACA του Μακάο το προεπιλεγμένο νόμισμα. Κάντε κλικ στο PATACA του Μακάο ή Δηνάρια του Μπαχρέιν για τη μετατροπή μεταξύ του εν λόγω νομίσματος και όλων των άλλων νομισμάτων.\nΤο δηνάριο του Μπαχρέιν είναι το νόμισμα σε Μπαχρέιν (BH, BHR). Το PATACA του Μακάο είναι το νόμισμα σε Μακάο (MO, MAC). Το σύμβολο για BHD μπορεί να γραφτεί BD. Το σύμβολο για MOP μπορεί να γραφτεί P. Το δηνάριο του Μπαχρέιν διαιρείται σε 1000 fils. Το PATACA του Μακάο διαιρείται σε 100 avos. Η συναλλαγματική ισοτιμία για το δηνάριο του Μπαχρέιν ενημερώθηκε τελευταία φορά στις 5 Ιουλίου 2022 από MSN. Η συναλλαγματική ισοτιμία για το PATACA του Μακάο ενημερώθηκε τελευταία φορά στις 5 Ιουλίου 2022 από Οικονομική υπηρεσία Yahoo. Ο συντελεστής μετατροπής BHD έχει 3 σημαντικά ψηφία. Ο συντελεστής μετατροπής MOP έχει 5 σημαντικά ψηφία.